[pic] | KOMISIJA EVROPSKIH SKUPNOSTI |

Bruselj, 22.6.2007

COM(2007) 356 konč.

2007/0122 (CNS)

Predlog

UREDBA SVETA

o ustanovitvi „skupnega podjetja ENIAC“

(predložila Komisija) {SEC(2007) 851}{SEC(2007) 852}

OBRAZLOŽITVENI MEMORANDUM

OZADJE PREDLOGA |

Razlogi za predlog in njegovi cilji Nanoelektronika je strateška tehnologija za Evropo, ki bo zelo vplivala na industrijsko konkurenčnost in rast. Nanoelektronika podpira prihodnji razvoj glavnih visokotehnoloških proizvodnih sektorjev, ki so ključni za industrijsko moč EU in ki za naložbe v raziskave in razvoj namenjajo približno 20 milijard EUR na leto. Ti sektorji so pomembno gibalo inovacij in rasti ter so bistveni za prihodnjo konkurenčnost in družbeni razvoj EU. Povprečna vrednost elektronskih komponent pri inovativnih izdelkih narašča, ker omogočajo dodatno funkcionalnost in boljše delovanje izdelka. EU se srečuje z nevarnostjo, da v nanoelektroniki ne bo več konkurenčna zaradi drobljenja svojih raziskovalnih prizadevanj, vedno večje tehnološke zapletenosti in pritiska konkurence iz drugih svetovnih regij. Ogrožene niso le kratkoročne možnosti za nove izdelke in storitve, ampak tudi izguba sposobnosti za inovacije v sektorjih z največjimi možnostmi za dolgoročno ustvarjanje vrednosti in rasti. Naložbe v raziskave morajo tudi izpolniti tehnološke izzive in pritegniti ter obdržati najboljše raziskovalce. Posebni program „Sodelovanje“[1] Sedmega okvirnega programa Evropske skupnosti (2007–2013) za raziskave, tehnološki razvoj in predstavitvene dejavnosti uvaja skupne tehnološke pobude kot nov način uresničevanja dolgoročnih javno-zasebnih partnerstev pri raziskavah na evropski ravni. Skupne tehnološke pobude so izraz trdne zavezanosti EU, da uskladi raziskovalna prizadevanja. Cilji so doseči večjo strateško osredotočenost, in sicer s podpiranjem skupnih visoko zastavljenih raziskovalnih programov na področjih, ki so bistvenega pomena za konkurenčnost in rast; na evropski ravni zbrati in uskladiti kritično maso raziskav s črpanjem vseh virov za naložbe v raziskave in razvoj – javnih ali zasebnih – ter zagotoviti tesnejšo povezanost med raziskavami in inovacijami, kar bo prispevalo k uresničevanju ciljev konkurenčnosti evropskega raziskovalnega prostora in Evrope. Posebni program „Sodelovanje“ opredeljuje nanoelektroniko kot eno od področij, kjer bi skupna tehnološka pobuda lahko imela poseben pomen. Skupne tehnološke pobude izhajajo predvsem iz dela evropskih tehnoloških platform. Omejeno število evropskih tehnoloških platform je doseglo tako ambiciozen obseg, da zahteva znatno mobilizacijo javnih in zasebnih sredstev za izvajanje pomembnih elementov strateških raziskovalnih programov. Skupne tehnološke pobude so predlagane kot učinkovito sredstvo za izpolnjevanje potreb teh evropskih tehnoloških platform. Cilj tega predloga je ustanoviti skupno podjetje za izvajanje skupne tehnološke pobude v nanoelektroniki (skupna tehnološka pobuda ENIAC). Namen skupne tehnološke pobude ENIAC je ustvariti enoten, vseevropski program za raziskave in razvoj, ki bo evropski industriji pomagal pri doseganju vodilnega položaja v svetu na trgu nanoelektronike. Ta skupna tehnološka pobuda bo prvič združila kritično maso nacionalnih, evropskih in zasebnih virov v povezan, prilagodljiv in učinkovit pravni okvir; povečala bo tudi naložbe v raziskave in razvoj v Evropi, saj bo industriji in državam članicam dal spodbude za povečanje izdatkov za raziskave in razvoj. Splošno ozadje Velikost trga poslovne verige nanoelektronike (torej proizvajalci, vendar tudi velik del s tem povezane industrije, kot so dobavitelji opreme in surovin, oblikovalci itd.) zdaj zajema skoraj 1 % svetovnega BDP z visoko povprečno letno stopnjo rasti (približno 15 %). Vendar so industrije, na katere vpliva (kot so telekomunikacije, potrošniški izdelki in izobraževanje, multimedijske storitve, prevoz, zdravstvo, zaščita/varnost, okolje), veliko pomembnejše (ocenjeno na 5 000 milijard EUR). Učinkovita podbuda na ravni EU bo torej imela velik vpliv zaradi učinka vzvoda tovrstne tehnologije. Sektor nanoelektronike je tudi pomemben, ker odpira delovna mesta za visokokvalificirne kadre in prispeva k trajnostnemu razvoju. Evropa je vodilna na svetu, vendar jo ogrožata Azija in ZDA, če se naložbe v širjenje proizvodnje za razvoj prihodnjih generacij integriranih vezij ne bodo bistveno povečale. V zadnjih desetih letih so evropski raziskovalni programi in Eureka podpirali velika prizadevanja, da bi raziskave in proizvodnja mikroelektronike/nanoelektronike v Evropi dosegle enako raven kot svetovni konkurenti. Glede visokih stroškov, ki so s tem povezani, in glede na pomanjkanje razpoložljivih virov bo lahko evropska industrija z usklajenim pristopom med različnimi udeleženci ohranila vodilno vlogo. Pomembno je, da se na evropski ravni raziskav in razvoja vzpostavijo najboljše sinergije v zvezi z znanstvenimi cilji in prednostnimi nalogami financiranja za učinkovito izpolnjevanje prihodnjih ciljev industrijskega izkoriščanja in večjih koristi za državljane. |

Obstoječe določbe na področju, na katero se nanaša predlog Na področju, na katero se nanaša predlog, ni obstoječih določb. |

Usklajenost z drugimi politikami in cilji Unije Sedmi okvirni program je za Evropo pomembna izhodiščna točka. Izraža splošno mnenje, da mora Evropa, če želi postati konkurenčno in dinamično, na znanju temelječe gospodarstvo, povečati svoja prizadevanja za večji in boljši izkupiček naložb v raziskave in razvoj. Zlasti so pomembni večje strateško osredotočanje, ustvarjanje kritične mase raziskav na ključnih področjih, boljše usklajevanje v raziskavah ter tesnejša povezanost raziskav in inovacij. Izvajanje te skupne tehnološke pobude bo neposredno prispevalo k lizbonskemu cilju konkurenčnosti in barcelonskemu cilju za porabo sredstev za raziskave. Rezultati skupne tehnološke pobude ENIAC na ključnih področjih uporabe bodo posredno prispevali tudi k drugim politikam EU, kot so okoljska (spremljanje in upravljanje), prometna (varnost), energetska (upravljanje in nadzor) in zdravstvena (metodologije in naprave). Skupna tehnološka pobuda ENIAC bo pravočasno opozorila na vsa potencialna tveganja v zvezi z zdravjem ljudi, splošno varnostjo, okoljem in potrošniki v skladu s politikami Skupnosti na teh področjih. Evropski ukrep „Nanoznanosti in nanotehnologije: Akcijski načrt za Evropo 2005–2009“ (COM(2005) 243) in delo Znanstvenega odbora za nastajajoča in na novo ugotovljena zdravstvena tveganja (SCENHIR) zagotavljata okvir, v katerem bo delovala skupna tehnološka pobuda ENIAC. Skupno podjetje ENIAC je odgovorno za vodenje raziskav, razvoja in inovativnih programov evropskega interesa, ki se obravnavajo kot projekt skupnega evropskega interesa v smislu člena 87(3)(b) Pogodbe. Predlagana pobuda je del široke visoko zastavljene strategije Skupnosti za reševanje inovacijske vrzeli, ki med drugim vključuje predlog za ustanovitev Evropskega tehnološkega inštituta (EIT). |

POSVETOVANJE Z ZAINTERESIRANIMI STRANMI IN OCENA UčINKA |

Posvetovanje z zainteresiranimi stranmi |

Posvetovalne metode, glavni ciljni sektorji in splošni profil vprašancev Po ustanovitvi tehnološke platforme ENIAC junija 2004 in več njenih delovnih skupin so na področju nanoelektronike potekala obsežna posvetovanja Komisije z interesnimi skupinami in nacionalnimi javnimi organi v „Zrcalni skupini“, v katerih so sodelovali predstavniki 21 držav članic in pridruženih držav. Te skupine se v zadnjih dveh letih redno srečujejo. Pomembne teme tega skupnega podjetja, kot so strateški raziskovalni programi, vodenje in operativni vidiki, so bile javno predstavljene in obravnavane na večjih javnih dogodkih, kot so seje foruma ENIAC vsakih šest mesecev, Konferenca o tehnologijah informacijske družbe (TID) 2006 (Helsinki) in javna predstavitev SRA septembra 2005 in 2006. Na več ad hoc sestankih z interesnimi skupinami je sodeloval neodvisni svetovalec, da bi ocenil vpliv te pobude, večinoma v smislu ciljev politike in izboljšane učinkovitosti. Pri gospodarski analizi je posvetovanje temeljilo predvsem na tržnih podatkih, zlasti iz študije, ki je bila objavljena decembra 2005 in je dala podrobno sliko o učinkovitosti raziskav in razvoja za povečanje konkurenčnosti evropske industrije v sektorju nanoelektronike, ob upoštevanju svetovnih trendov in programov. Decembra 2006 je neodvisni svetovalec dobil nalogo, da določi možni gospodarski vpliv pobude. |

Povzetek odgovorov in njihovo upoštevanje Stalno sodelovanje različnih udeležencev v postopku priprave pobude je omogočilo potrditev hipoteze o izračunih in sprotno zbiranje pripomb in predlogov ter njihovo upoštevanje pri oblikovanju predloga. |

Zbiranje in uporaba izvedenskih mnenj |

Zadevna znanstvena področja in izvedenska mnenja Strokovnjaki na področju raziskav in razvoja v nanoelektroniki so bili vključeni v oblikovanje strateškega raziskovalnega programa. |

Uporabljena metodologija Strokovnjaki so se srečali na tematskih delavnicah in predstavili svoje delo na javnih konferencah. |

Glavne organizacije/strokovnjaki, s katerimi so potekala posvetovanja Posvetovanja so potekala z glavnimi evropskimi podjetji, ki se ukvarjajo s polprevodniki, ter njihovimi dobavitelji in uporabniki, pa tudi z vrhunskimi neodvisnimi raziskovalnimi organizacijami v Evropi. |

Povzetek prejetih in uporabljenih nasvetov Obstoj možnih resnih tveganj z nepopravljivimi posledicami ni bil omenjen. |

Ocena učinka Komisija je o predlagani uredbi izvedla oceno učinka (priloga k temu predlogu). Njene glavne ugotovitve so, da bo skupna tehnološka pobuda ENIAC omogočila (a) delitev vedno višjih stroškov dejavnosti in infrastrukture v raziskavah in razvoju, zato da Evropa ohrani korak z mednarodno konkurenco, (b) prevzem vodilnega položaja pri razvejanih uporabah polprevodniških tehnologij in njihovi uporabi za nadomestne inovativne trge, (c) ureditev prodorov na področju oblikovanja elektronike, da se zmanjšajo vedno večje razlike med uresničljivim v tehnologiji in tem, kar je gospodarsko mogoče oblikovati in preskusiti, ter (d) evropskim MSP zagotoviti učinkovita in uspešna orodja za podporo v inovacijskem postopku. Skupna tehnološka pobuda prav tako poveča učinek finančnega vzvoda prispevka Skupnosti na prizadevanje za raziskave in razvoj (nacionalno in zasebno) in zagotavlja učinkovitejši in zanesljivejši okvir za raziskave in razvoj ter inovacije, ki odpravlja proračunsko negotovost, racionalizira postopke in skrajša čas sklepanja pogodb glede na osnovni scenarij. To pa bo razširilo udeležbo in povečalo število novih partnerjev v dejavnostih raziskav in razvoja. Dodatna prednost je, da bodo nacionalna sredstva, porabljena preko skupne tehnološke pobude ENIAC, dodeljena s skupnimi evropskimi postopki in delovnimi načrti, kar bo zagotovilo podoben učinek kot plačila na ravni EU, ki pa bo precej večji kot v osnovnem scenariju. |

PRAVNI ELEMENTI PREDLOGA |

Povzetek predlaganih ukrepov Predlog vsebuje Uredbo Sveta o ustanovitvi skupnega podjetja ENIAC. |

Pravna podlaga Pravna podlaga predloga je člen 171 Pogodbe o ustanovitvi Evropske skupnosti. Skupno podjetje bo organ Skupnosti, zato je izvrševanje njegovega proračuna predmet razrešnice Evropskega parlamenta[2], vendar ob upoštevanju posebnosti, ki izhajajo iz narave skupnih tehnoloških pobud kot javno-zasebnih partnerstev in zlasti iz prispevka zasebnega sektorja. |

Načelo subsidiarnosti Načelo subsidiarnosti se uporablja, če predlog ni v izključni pristojnosti Skupnosti. |

Države članice ne morejo v zadostni meri doseči ciljev predloga iz naslednjih razlogov. |

V ospredju glavnih izzivov, ki čakajo evropsko industrijo in gospodarstvo, je razdrobljen raziskovalni prostor Evrope, ki ne more zagotoviti prepričljivega odziva. Na nacionalni ravni sočasno obstaja veliko programov financiranja. V nekaterih državah so zadevne raziskovalne dejavnosti v nanoelektroniki razpršene po več (včasih nepovezanih) programih, v nekaterih drugih pa ni mogoče ugotoviti, ali na tem področju potekajo zadevne dejavnosti. Več držav zagotavlja dodatno financiranje prek medvladne sheme Eureka. Sedanja razdrobljenost v Evropi je neučinkovita in neuspešna. Evropska prizadevanja v nanoelektroniki bodo brez osredotočenega in usklajenega programa še naprej razpršena in nestrukturirana. Napredek bodo zavirali pomanjkanje usklajenosti industrijskih ciljev raziskav in razvoja, podvajanje prizadevanj, nepotrebna birokracija in nepopolna uporaba omejenih sredstev za financiranje raziskav. Zato ukrepanje posamezne države članice ni najbolj ustrezno za soočanje z velikimi izzivi v nanoelektroniki. Dejansko v prihodnjih letih noben posamezen obstoječi mehanizem ne bo mogel zbrati vsega potrebnega strokovnega znanja in izkušenj ter finančnih sredstev za prevzem vodilnega položaja v svetovni konkurenčni tekmi. Za spodbujanje nepogrešljivih finančnih in tehničnih sredstev za obvladovanje kompleksnosti vedno hitrejšega nastajanja inovacij v tem sektorju je potrebno močno javno-zasebno partnerstvo. |

Ukrep Skupnosti bo učinkoviteje dosegel cilje predloga iz naslednjih razlogov. |

Oblikovanje kritične mase prek vključevanja v pobudo z znatnimi prispevki iz industrije in držav članic. Pričakuje se, da bo skupna tehnološka pobuda postala težišče za Evropo in središče za zunanje sodelovanje. Aktiviranje sredstev z bistvenim spodbujanjem sredstev EU v primerjavi z nacionalnimi in industrijskimi sredstvi. Preskušanje novega instrumenta za industrijske raziskave, ki lahko dejansko prispeva k ciljem lizbonske strategije in barcelonskim ciljem v sinergiji sredstev Skupnosti, nacionalnih in zasebnih sredstev. Novi instrument se bo v primeru uspešnosti predvidoma uporabljal tudi na drugih področjih, ki zahtevajo javno-zasebna partnerstva. Prenos financiranja raziskav, ki jih zdaj financirajo države članice, na Evropsko skupnost (komunitarizacija) bistveno prispeva k razvoju evropskega raziskovalnega prostora. Zmanjšanje tveganja z ohranjanjem nadzora EU nad prispevkom, tako da zagotavlja najmanjše finančno tveganje. Stroškovno učinkovito izvajanje s skupno tehnološko pobudo, ki ima enostavno upravno infrastrukturo, ki jo prav tako plačuje industrija, ohranja zgolj postopek odločanja in finančne zmogljivosti. |

Učinek osredotočanja: bolj učinkovito osredotočanje na programe raziskav in razvoja in ne na sedanje razpršene nacionalne programe ter skupine programa Eureka s pristopom od spodaj navzgor. Predlog bo pomagal pri graditvi evropskega raziskovalnega prostora na področju nanoelektronike. Večja prilagodljivost: zagotoviti mehanizem, da se pritegnejo k sodelovanju države članice, ki so pripravljene delati v smeri skupnih ciljev na prilagodljiv način v skladu s svojimi razpoložljivimi sredstvi in s takojšnim prilagajanjem na hitro razvijajoče se potrebe območja, ter tako pomagati pri oblikovanju kritične mase za raziskave v nanoelektroniki v Evropi. Integracija nacionalnih prizadevanj: z zasledovanjem ciljev, opredeljenih na evropski ravni v SRA zadevne tehnološke platforme, in z izbiranjem projektov v skladu s skupnim, enotnim evropskim procesom ter v skladu s predhodno objavljenimi merili. Učinek vzvodja: z zagotavljanjem spobud industriji in državam članicam ter pritegnitvijo dodatne nacionalne podpore in večjega financiranja s strani industrije. To bo neposredno prispevalo k barcelonskim ciljem. Učinkovitost programa: z združevanjem moči nadnacionalnih (Eureka) in evropskih programov ob premagovanju njihovih slabosti; zlasti bo pobuda odpravila negotovost v nacionalnih proračunih (v primerjavi z Eureko) ter podvajanje postopkov vrednotenja in spremljanja. Sprejetje skupnih postopkov mora omogočiti krajši čas sklepanja pogodb z manj dodatne birokracije za udeležence. Gospodarska učinkovitost: s skrajševanjem časa do projekta, kar industriji omogoča hitrejše izvajanje projektov, zaradi česar lahko rezultati raziskav hitreje dosežejo trg. Hitrejši razvoj izdelka, manj izgubljenih tržnih priložnosti in večja produktivnost lahko zelo koristijo podjetjem, ko se število priložnosti za ukrepanje manjša. Gospodarski vpliv: z doseganjem tehnoloških ciljev (vodilni položaj v nanoelektroniki); enostavnejši in učinkovitejši postopki (nižji režijski stroški za udeležence in večja koncentracija raziskovalnih virov); krajši čas sklepanja pogodb (izboljšana konkurenčnost in rast delovnih mest). |

Varen, integriran in odgovoren pristop: združitev vseh interesnih skupin bo povečala možnost, da bo razvoj pravočasno opozoril na vsa potencialna tveganja v zvezi z zdravjem ljudi, splošno varnostjo, okoljem in potrošniki. Skupna pobuda ENIAC bo omogočila uskladitev več sto milijonov nacionalnih sredstev za skupno dogovorjeni strateški raziskovalni program in lastno strategijo Komisije. Prav tako bo Komisiji zagotovila večjo moč glede odločanja, kako in kje se porabi ta nacionalni denar, torej vlogo, ki je zdaj nima. Delo, ki se bo opravilo na podlagi skupne tehnološke pobude, se ne sme obravnavati kot prenos dejavnosti programa Eureka pod novo okrilje. Dejansko je to partnerstvo vseh interesnih skupin v celoti (ES, držav članic in industrije/raziskav), ki se usmerja k postopnemu doseganju pravega povezovanja na evropski ravni, medtem ko se hkrati izvajajo novi načini upravljanja, ki obljubljajo manj birokracije. |

Predlog je zato skladen z načelom subsidiarnosti. |

Načelo sorazmernosti Predlog je skladen z načelom sorazmernosti iz naslednjih razlogov: |

Predlagano skupno podjetje je edina enostavna možnost, ki izpolnjuje omejitve in zahteve za doseganje ciljev ukrepa. Je trajna struktura, ki je pravna oseba in ki zagotavlja jasen pravni okvir za sodelovanje in udeležbo akterjev na področju raziskav in razvoja nacionalnih organov in Skupnosti v javno-zasebnem partnerstvu. |

Udeležba vseh interesnih skupin je bistvenega pomena. Pobuda se osredotoča na industrijske cilje, ki so zelo pomembni za gospodarsko konkurenčnost, industrijska udeležba pa je pomembna za vodenje oblikovanja prednostnih nalog raziskav in inovativnih politik. Udeležba držav članic je potrebna za pridobitev nacionalnih finančnih sredstev, ki predstavljajo pretežni del javnega prizadevanja za raziskave in razvoj na tem področju. Ne nazadnje ima Skupnost ključno vlogo pri poteku procesa integracije, usklajevanju različnih interesov partnerjev in ustreznem nadzoru nad finančnim prispevkom Skupnosti. Predlagani ukrep bo dosegel potrebno integracijo na ravni EU, hkrati pa bo zagotovil prilagodljivost za sodelovanje držav članic. Ukrep bo večino odločitev obdržal na nacionalni ravni, na primer obveznosti za razpise za zbiranje predlogov, in uporabljal, kadar koli bo mogoče, nacionalne postopke za sklepanje sporazumov o dodelitvi sredstev, obdelavo stroškov, plačil in revizij. Z uporabo obstoječih postopkov na nacionalni ravni bo skupno podjetje vzpostavilo poenostavljeno strukturo za sprejemanje odločitev ter finančne in upravne postopke. Tako izvajanje ni moteče za nacionalne uprave, uporablja pogodbene modele, ki so znani akterjem na področju raziskav in razvoja, in je predvsem stroškovno učinkovito: tekoči stroški bodo po pričakovanjih pod 1,5 % skupnih stroškov dejavnosti raziskav in razvoja, ki jih bo sprožilo skupno podjetje. |

Izbira instrumentov |

Predlagani instrumenti: uredba. |

Druga sredstva ne bi zadoščala iz naslednjega razloga. Za vzpostavitev podjetja, v katerem sodeluje Skupnost, je potrebna uredba Sveta. |

PRORAčUNSKE POSLEDICE |

Proračunska ocena nakazuje najvišji izdatek Skupnosti v višini 450 milijonov EUR v začetnem obdobju skupnega podjetja ENIAC (do leta 2017), ki ga je treba dodeliti pred 31. decembrom 2013, ko se proračun Sedmega okvirnega programa konča. Začetni znesek 42,5 milijona EUR bo dodeljen leta 2008. |

Dodatne informacije |

Poenostavitev |

Predlog zagotavlja poenostavitev upravnih postopkov za javne organe (EU ali nacionalne) in za zasebne stranke. |

V primerjavi s sedanjimi ureditvami nadnacionalnega financiranja na podlagi programa Eureka bodo postopki skupnega podjetja: o odpravili proračunsko negotovost, in sicer z zavezujočimi obveznostmi držav članic na podlagi Uredbe; o odpravili podvajanje postopkov ocenjevanja in spremljanja, kadar se zdaj na nacionalni ravni uporabljajo različni postopki; o omogočili krajši čas sklepanja pogodb; o odpravili nepotrebno birokracijo za udeležence. |

Te poenostavitve bodo vplivale na raziskave interesnih skupin na naslednje načine: o Čas in stroški kandidatov pri pripravi predlogov se bodo bistveno znižali v primerjavi s sedanjimi ureditvami za prijave v okviru Eureke; o Razen tega del predlogov propade, ker ne dobi nacionalnih sredstev, in se izgubi. Temu bi se v okviru sheme skupne tehnološke pobude izognili. o Dodatno varčevanje se lahko pričakuje z racionalizacijo postopkov poročanja, ki bodo veljali med izvajanjem projekta. Na podlagi skupne tehnološke pobude se bodo projekti upoštevali za enoten postopek in ne za različne nacionalne postopke, ki veljajo na podlagi programa Eureka. |

1. 2007/0122 (CNS)

Predlog

UREDBA SVETA

o ustanovitvi „skupnega podjetja ENIAC“

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 171 in 172 Pogodbe,

ob upoštevanju predloga Komisije[3],

ob upoštevanju mnenja Evropskega parlamenta[4],

ob upoštevanju mnenja Evropskega Ekonomsko-socialnega odbora[5],

ob upoštevanju naslednjega:

(1) Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013)[6], v nadaljnjem besedilu „Sedmi okvirni program“, določa prispevek Skupnosti k vzpostavitvi dolgoročnih javno-zasebnih partnerstev v obliki skupnih tehnoloških pobud (v nadaljnjem besedilu „skupne tehnološke pobude“), ki naj bi se izvedle s skupnimi podjetji v smislu člena 171 Pogodbe. Te skupne tehnološke pobude izhajajo iz dela evropskih tehnoloških platform, ki so bile vzpostavljene že v Šestem okvirnem programu in vključujejo izbrane vidike raziskav na njihovem področju. Združevati morajo naložbe zasebnega sektorja in evropsko javno financiranje, vključno s financiranjem iz Sedmega okvirnega programa.

(2) Odločba Sveta št. 971/2006/ES z dne 19. decembra 2006 o posebnem programu „Sodelovanje“ za izvajanju Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013)[7] poudarja potrebo po ambicioznih vseevropskih javno-zasebnih partnerstvih za pospeševanje razvoja večjih tehnologij z velikimi raziskovalnimi dejavnostmi na ravni Skupnosti, zlasti s skupnimi tehnološkimi pobudami.

(3) Lizbonska agenda za rast in delovna mesta poudarja potrebo po razvoju ugodnih pogojev za naložbe v znanje in inovacije v Skupnosti za spodbujanje konkurenčnosti, rasti in zaposlovanja v Skupnosti.

(4) Svet je v svojih sklepih z dne 25. in 26. novembra 2004 spodbudil Komisijo, naj še naprej izboljšuje zasnove tehnoloških platform in skupnih tehnoloških pobud. Poudaril je, da lahko takšne pobude prispevajo k usklajevanju raziskovalnega prizadevanja Skupnosti za doseganje sinergij z dejavnostmi obstoječih programov, kot je EUREKA, ob upoštevanju njihovega pomembnega prispevka k raziskavam in razvoju (v nadaljnjem besedilu „raziskave in razvoj“).

(5) Evropska podjetja ter druge raziskovalne in razvojne organizacije, ki so dejavne na področju nanoelektronike, so prevzeli vodilno vlogo pri vzpostavitvi evropske tehnološke platforme na področju nanoelektronike (v nadaljnjem besedilu „tehnološka platforma ENIAC“) na podlagi Šestega okvirnega programa. Tehnološka platforma ENIAC je razvila strateški raziskovalni program, ki temelji na obširnem posvetovanju z javnimi in zasebnimi interesnimi skupinami. Strateški raziskovalni program je opredelil prednostne naloge na področju nanoelektronike in priporočil smernice za skupno tehnološko pobudo na tem področju.

(6) Skupna tehnološka pobuda o nanoelektroniki ustreza sporočiloma Komisije z dne 6. aprila 2005 o „Oblikovanju ERP znanja za rast“[8] in z dne 20. julija 2005 o „Skupnih ukrepih za rast in zaposlovanje: Lizbonski program Skupnosti“[9], ki pozivata k novemu in ambicioznejšemu pristopu k obsežnim javno-zasebnim partnerstvom na področjih, ki so zelo pomembna za evropsko konkurenčnost in so opredeljena v dialogu z industrijo.

(7) Skupna tehnološka pobuda o nanoelektroniki je odgovor na potrebo po podpori prodornim informacijskim in komunikacijskim tehnologijam, kot je opredeljeno v poročilu „ Ustvarjanje inovativne Evrope “ iz januarja 2006. To poročilo priporoča tudi skupen tehnološki model ENIAC za združevanje nacionalnega financiranja in financiranja Skupnosti v okviru jasne pravne strukture ter na usklajen in sinhron način.

(8) Skupna tehnološka pobuda o nanoelektroniki mora ustvariti trajnostno javno-zasebno partnerstvo in povečati ter spodbuditi zasebne in javne naložbe v sektor nanoelektronike v Evropi, ki za namene te uredbe vključuje države članice in države, povezane s Sedmim okvirnim programom. Skupna tehnološka pobuda o nanoelektroniki mora tudi doseči učinkovito usklajevanje ter sinergijo virov in financiranja iz okvirnega programa, industrije, nacionalnih raziskovalnih in razvojnih programov ter medvladnih raziskovalnih in razvojnih programov, s tem pa prispevati k povečanju prihodnje evropske rasti, konkurenčnosti in trajnostnega razvoja. Končno mora biti njen cilj tudi pospeševanje sodelovanja med vsemi interesnimi skupinami, kot so industrija, nacionalni organi, akademski svet in raziskovalna središča, ki bi si skupaj prizadevali na področju raziskav.

(9) Skupna tehnološka pobuda o nanoelektroniki mora določiti skupno dogovorjeni raziskovalni program (v nadaljnjem besedilu „raziskovalni program“), ki natančno upošteva priporočila strateškega raziskovalnega programa, ki ga je razvila tehnološka platforma ENIAC. Ta raziskovalni program mora določiti in redno preverjati prednostne raziskovalne naloge za razvoj in sprejetje ključnih zmogljivosti za nanoelektroniko po različnih področjih uporabe, da okrepi evropsko konkurenčnost ter omogoči pojav novih trgov in družbenih aplikacij.

(10) Skupna tehnološka pobuda o nanoelektroniki mora obravnavati dva cilja, ki sta bistven del strateškega raziskovalnega programa tehnološke platforme ENIAC: izboljševanje nadaljnje integracije in miniaturizacije naprav ter povečevanje njihovih funkcionalnosti. Zagotavljati mora nove materiale, opremo in procese, novo arhitekturo, inovativne proizvodne procese, metodologije za nove prebojne oblike ter nove metode pakiranja in sistematizacije. Spodbujati mora inovativne visokotehnološke aplikacije s področja komunikacij in računalništva, prevoza, zdravstvenega varstva in dobrega počutja, upravljanja z energijo in ravnanja z okoljem, varovanja in zaščite ter zabave in biti podprt z njimi.

(11) Ambicije in obseg navedenih ciljev skupne tehnološke pobude o nanoelektroniki, obseg finančnih in tehnoloških virov, ki jih je treba aktivirati, ter potreba po doseganju učinkovitega sodelovanja in sinergije virov ter financiranja zahtevajo ukrepanje Skupnosti. Zato je treba ustanoviti skupno podjetje (v nadaljnjem besedilu „skupno podjetje ENIAC“) na podlagi člena 171 Pogodbe kot pravni subjekt, odgovoren za izvajanje skupne tehnološke pobude o nanoelektroniki. Za zagotovitev ustreznega vodenja raziskovalnih in razvojnih dejavnosti, ki se bodo začele na podlagi Sedmega okvirnega programa, je treba ustanoviti skupno podjetje ENIAC za obdobje do 31. decembra 2017, ki ga je mogoče podaljšati.

(12) Skupno podjetje ENIAC mora biti organ, ki ga ustanovijo Skupnosti, razrešnico za izvrševanje njegovega proračuna pa mora dati Evropski parlament[10] na priporočilo Sveta. Vendar je treba upoštevati posebnosti, ki izhajajo iz narave skupnih tehnoloških pobud kot javno-zasebnega partnerstva in zlasti iz prispevka zasebnega sektorja v proračun.

(13) Skupno podjetje ENIAC mora obveznosti izvajati v skladu z mednarodnimi sporazumi. V ta namen ga je treba obravnavati kot mednarodno organizacijo v smislu člena 22 Direktive 2004/17/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev[11], in člena 15 Direktive 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev[12].

(14) Cilje skupnega podjetja ENIAC je treba doseči z združevanjem virov iz javnega in zasebnega sektorja za podporo raziskovalnim in razvojnim dejavnostim v obliki projektov. V ta namen mora biti skupno podjetje ENIAC sposobno organizirati konkurenčne razpise za zbiranje predlogov za podporo projektom za izvajanje delov raziskovalnega programa. Takšne raziskovalne in razvojne dejavnosti morajo upoštevati temeljna etična načela, ki se uporabljajo v Sedmem okvirnem programu.

(15) Skupno podjetje ENIAC bo zagotovilo in spodbujalo varen, integriran in odgovoren pristop k nanoelektroniki ob upoštevanju visokih varnostnih standardov, ki so določeni za industrijo nanoelektronike ter so v skladu s politikami Skupnosti na področju javnega zdravja, varnosti, okolja in varstva potrošnikov[13],[14] ter evropskim akcijskim načrtom „Nanoznanosti in nanotehnologije: Akcijski načrt za Evropo 2005–2009“[15].

(16) Ustanovni člani skupnega podjetja ENIAC morajo biti Evropska skupnost, [… države članice …] in AENEAS, združenje, ki zastopa podjetja in druge organizacije za raziskave in razvoj, dejavne na področju nanoelektronike v Evropi. Skupno podjetje ENIAC mora biti odprto za nove člane.

(17) Pravila za organizacijo in delovanje skupnega podjetja ENIAC so določena v statutu skupnega podjetja ENIAC.

(18) AENEAS je podpisal pismo o obvezi za sodelovanje pri ustanovitvi in izvajanju skupnega podjetja ENIAC, kot je to opredeljeno v njegovem statutu.

(19) Raziskovalne in razvojne dejavnosti morajo biti delno podprte s prispevkom Skupnosti skupnemu podjetju ENIAC.

(20) Javno financiranje za raziskovalne in razvojne dejavnosti na podlagi konkurenčnih razpisov za zbiranje predlogov, ki jih objavi skupno podjetje ENIAC, mora biti sestavljeno iz nacionalnih finančnih prispevkov držav članic ENIAC in finančnega prispevka skupnega podjetja ENIAC. Finančni prispevek skupnega podjetja ENIAC se določi glede na odstotek stroškov za raziskave in razvoj, nastalih zaradi udeležencev v projektih. Ta odstotek mora biti enak za vse udeležence v projektih v vsakem od razpisov za zbiranje predlogov.

(21) Med obstojem skupnega podjetja ENIAC morajo raziskovalne in razvojne organizacije, ki sodelujejo v projektih, zagotoviti vire, ki so enaki skupnim javnim sredstvom za raziskovalne in razvojne dejavnosti ali jih presegajo.

(22) Za zagotovitev nespremenljivih pogojev zaposlovanja in enako obravnavanje osebja ter za pritegnitev najboljšega specializiranega znanstvenega in tehničnega osebja je treba za vse osebje, ki se zaposli v skupnem podjetju ENIAC, uporabljati kadrovske predpise za uradnike Evropskih skupnosti in pogoje za zaposlitev drugih uslužbencev Evropskih skupnosti.

(23) Ob upoštevanju, da skupno podjetje ENIAC ni namenjeno izpolnjevanju gospodarskih ciljev, je za izpolnjevanje nalog podjetja nujno, da Protokol o privilegijih in imunitetah Evropskih skupnosti velja za skupno podjetje ENIAC in njegovo osebje.

(24) Skupno podjetje ENIAC je pravna oseba, zato mora biti odgovorno za svoja dejanja. Kadar je potrebno, je za reševanje sporov v zvezi z dejavnostmi skupnega podjetja pristojno Sodišče Evropskih skupnosti.

(25) Komisija in skupno podjetje ENIAC redno poročata o napredku podjetja Svetu in Evropskemu parlamentu.

(26) Skupno podjetje ENIAC mora po predhodnem soglasju Komisije sprejeti posebne finančne predpise, ki upoštevajo posebne operativne potrebe, ki izhajajo zlasti iz potrebe po kombiniranju financiranja Skupnosti ter nacionalnega financiranja za učinkovito in pravočasno pomoč raziskovalnim in razvojnim dejavnostim. Temeljiti morajo na načelih iz Uredbe Komisije (ES, Euratom) št. 2343/2002 z dne 23. decembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti[16];

(27) Sprejeti je treba ustrezne ukrepe za preprečitev nepravilnosti in goljufij ter ustrezne ukrepe za izterjavo izgubljenih, nepravilno izplačanih ali nepravilno uporabljenih sredstev v skladu z Uredbo Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti[17], Uredbo Sveta (ES, Euratom) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi[18] ter Uredbo (ES) št. 1073/1999 Evropskega parlamenta in Sveta z dne 25. maja 1999 o preiskavah, ki jih izvaja Evropski urad za boj proti goljufijam (OLAF)[19].

(28) Politika intelektualne lastnine mora spodbujati ustvarjanje znanja in njegovo koriščenje.

(29) Komisija in AENEAS morata sprejeti vse potrebne pripravljalne ukrepe za ustanovitev skupnega podjetja ENIAC.

(30) Ker cilja predlaganega ukrepa, in sicer ustanovitve skupnega podjetja ENIAC, države članice ne morejo v celoti uresničiti zaradi pomanjkanja ustreznega pravnega in organizacijskega okvira na evropski ravni in se lahko zato bolje uresniči na ravni Skupnosti, saj lahko le ukrepanje Skupnosti vzpostavi pravni in organizacijski okvir za raziskave in razvoj, ki bi omogočil učinkovito združevanje virov zainteresiranih strani na področju raziskav in razvoja, Komisije in nacionalnih vlad, Skupnost lahko sprejme ukrepe v skladu z načelom subsidiarnosti iz člena 5 Pogodbe. V skladu z načelom sorazmernosti iz navedenega člena ta uredba ne presega tega, kar je potrebno za dosego tega cilja –

SPREJELA NASLEDNJO UREDBO:

Člen 1 Ustanovitev skupnega podjetja

1. Za izvajanje skupne tehnološke pobude (v nadaljnjem besedilu „skupna tehnološka pobuda“) o nanoelektroniki se ustanovi skupno podjetje v smislu člena 171 Pogodbe (v nadaljnjem besedilu „skupno podjetje ENIAC“) za obdobje do 31. decembra 2017. To obdobje se lahko podaljša z revizijo te uredbe.

2. Skupno podjetje ENIAC je pravna oseba. V državah članicah uživa najobsežnejšo pravno sposobnost, ki se pravnim osebam podeli v skladu z zakonodajami teh držav. Zlasti lahko pridobiva premično in nepremično premoženje in z njim razpolaga ter je lahko stranka v sodnem postopku.Šteje se za mednarodno organizacijo v smislu člena 22(c) Direktive 2004/17/ES in člena 15(c) Direktive 2004/18/ES.

3. Sedež skupnega podjetja ENIAC je v Bruslju v Belgiji.

4. Statut skupnega podjetja ENIAC je določen v Prilogi.

Člen 2Cilji

Skupno podjetje ENIAC prispeva k izvajanju Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) in teme „Informacijske in komunikacijske tehnologije“ posebnega programa „Sodelovanje“ za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013). Njegov namen je zlasti:

2. opredeliti in izvajati raziskovalni program za razvoj ključnih zmogljivosti nanoelektronike na različnih področjih uporabe, da se izboljšata evropska konkurenčnost in trajnost ter omogoči oblikovanje novih trgov in družbenih aplikacij;

3. podpirati dejavnosti, ki so potrebne za izvajanje raziskovalnega programa (v nadaljnjem besedilu „raziskovalne in razvojne dejavnosti“), zlasti z dodeljevanjem sredstev udeležencem v izbranih projektih na podlagi razpisov za zbiranje predlogov;

4. spodbujati javno-zasebno partnerstvo, katerega cilj je aktiviranje in združevanje prizadevanj Skupnosti ter nacionalnih in zasebnih prizadevanj, povečanje vseh naložb v raziskave in razvoj na področju nanoelektronike ter spodbujati sodelovanje med javnimi in zasebnimi sektorji;

5. zagotoviti učinkovitost in trajnost skupne tehnološke pobude o nanoelektroniki;

6. doseči sinergijo in usklajenost evropskih raziskovalnih in razvojnih prizadevanj na področju nanoelektronike, vključno s postopnim vključevanjem povezanih dejavnosti, ki se zdaj izvajajo z medvladnimi raziskovalnimi in razvojnimi programi (EUREKA), v skupno podjetje ENIAC.

Člen 3Člani

1. Ustanovni člani skupnega podjetja ENIAC so:

7. Evropska skupnost, ki jo zastopa Komisija,

8. [… države članice …];

9. združenje AENEAS (v nadaljnjem besedilu „AENEAS“).

2. Če se strinjajo s cilji iz člena 2, lahko člani skupnega podjetja ENIAC postanejo naslednji subjekti:

10. druge države članice in pridružene države Sedmega okvirnega programa;

11. katera koli država, ki ni članica EU, država kandidatka ali pridružena članica EU (v nadaljnjem besedilu „tretja država“), z raziskovalnimi in razvojnimi politikami ali programi na področju nanoelektronike;

12. katera koli pravna oseba, ki lahko znatno finančno prispeva k doseganju ciljev skupnega podjetja ENIAC.

3. Ustanovni člani iz odstavka 1 in novi člani iz odstavka 2 se v nadaljnjem besedilu imenujejo „člani“.

4. Države članice in pridružene države, ki so članice skupnega podjetja ENIAC, se v nadaljnjem besedilu imenujejo „države članice ENIAC“.

Člen 4Viri financiranja

1. Dejavnosti skupnega podjetja ENIAC se skupno financirajo s finančnimi prispevki, plačanimi v obrokih, in stvarnimi prispevki njegovih članov za kritje stroškov poslovanja ter raziskovalnih in razvojnih dejavnosti.

2. Stroški poslovanja skupnega podjetja ENIAC za obdobje do 31. decembra 2017 se krijejo z naslednjimi prispevki:

13. s finančnim prispevkom združenja AENEAS do 20 milijonov EUR ali do 1 % vseh stroškov projektov, glede na to, kateri znesek je višji, vendar ne več kot 30 milijonov EUR;

14. s finančnim prispevkom Skupnosti do 10 milijonov EUR;

15. s stvarnimi prispevki držav članic ENIAC.

3. Raziskovalne in razvojne dejavnosti skupnega podjetja ENIAC za obdobje do 31. decembra 2017 se krijejo z naslednjimi prispevki:

16. s finančnim prispevkom Skupnosti do 440 milijonov EUR za financiranje projektov;

17. s finančnimi prispevki držav članic ENIAC, ki se izplačajo z letnimi obveznostmi, nakazanimi neposredno raziskovalnim in razvojnim organizacijam, ki sodelujejo pri raziskovalnih in razvojnih projektih;

18. s stvarnimi prispevki raziskovalnih in razvojnih organizacij, s katerimi te krijejo svoj del obveznih stroškov pri izvajanju projektov.

4. Najvišji prispevek Skupnosti za skupno podjetje ENIAC znaša 450 milijonov EUR, ki se plačajo iz proračunskih sredstev, dodeljenih temi „Informacijske in komunikacijske tehnologije“ posebnega programa „Sodelovanje“ za izvajanje Sedmega okvirnega programa.

5. Ureditvene določbe za finančni prispevek Skupnosti se določijo v splošnem sporazumu in letnih finančnih sporazumih, ki jih bo Komisija v imenu Skupnosti sklenila s skupnim podjetjem ENIAC.

6. Finančni prispevki članov skupnega podjetja ENIAC se plačujejo v več obrokih.

7. Vsak nov član skupnega podjetja ENIAC, ki ni država članica ali pridružena država, skupnemu podjetju ENIAC nakaže finančni prispevek.

Člen 5Organi

Organi skupnega podjetja ENIAC so:

19. upravni odbor,

20. odbor javnih organov,

21. odbor za industrijo in raziskave,

22. izvršni direktor.

Člen 6Finančna uredba

1. Skupno podjetje ENIAC sprejme posebne finančne predpise na podlagi načel Uredbe (ES, Euratom) št. 2343/2002. Ti predpisi lahko odstopajo od navedene uredbe, če to zahtevajo posebne operativne potrebe skupnega podjetja ENIAC in po predhodnem soglasju Komisije.

2. Skupno podjetje ENIAC ima svojo službo za izvajanje notranje revizije.

Člen 7Financiranje raziskovalnih in razvojnih dejavnosti

1. Javno financiranje projektov na podlagi razpisov za zbiranje predlogov skupnega podjetja ENIAC je sestavljeno iz nacionalnih finančnih prispevkov držav članic ENIAC in/ali finančnega prispevka skupnega podjetja ENIAC.

2. Prispevek Skupnosti skupnemu podjetju ENIAC se uporabi za financiranje projektov na podlagi konkurenčnih razpisov za zbiranje predlogov. Do tovrstnega financiranja so upravičene naslednje pravne osebe:

23. pravne osebe s sedežem v državah članicah ENIAC, ki so z ustreznim nacionalnim organom sklenile sporazum o dodelitvi sredstev za takšen projekt po postopku oddaje javnih naročil skupnega podjetja ENIAC;

24. pravne osebe s sedežem v državah članicah ali pridruženih državah, ki niso članice skupnega podjetja ENIAC. V takem primeru lahko te države s skupnim podjetjem ENIAC določijo upravno ureditev, da se omogoči sodelovanje podjetij ter raziskovalnih in razvojnih organizacij s sedežem v njihovi državi.

3. V razpisih za zbiranje predlogov, ki jih pripravi in objavi skupno podjetje ENIAC, je naveden celotni proračun, ki je na voljo za vsak razpis. V tem proračunu so navedeni zneski, ki jih na nacionalni ravni predvideva posamezna država članica ENIAC, in predvideni znesek finančnega prispevka skupnega podjetja ENIAC. V razpisih so v zvezi s cilji razpisa navedena merila za ocenjevanje.

4. Finančni prispevek skupnega podjetja ENIAC k proračunu vsakega razpisa znaša 55 % celotnega zneska, ki ga namenjajo države članice ENIAC, razen če odbor javnih organov na predlog predstavnika Skupnosti ne odloči drugače.

5. Razpisi, ocenjevanje in izbor predlogov se izvajajo po naslednjih pravilih:

25. razpisi za zbiranje predlogov, ki jih pripravi skupno podjetje ENIAC, so odprti za udeležence s sedežem v državah članicah ENIAC in s sedežem v kateri koli drugi državi članici EU ali pridruženi državi;

26. konzorcij udeležencev, ki se odzove na razpise s predlogi za projekte, vključuje najmanj tri nepovezane subjekte s sedežem v najmanj treh državah članicah ENIAC;

27. postopek ocenjevanja in izbire zagotavlja, da dodelitev javnih sredstev skupnega podjetja ENIAC poteka po načelih odličnosti in konkurenčnosti;

28. po oceni predlogov odbor javnih organov sestavi razvrstitveni seznam predlogov na podlagi jasnih meril za ocenjevanje in njihovega kolektivnega prispevka k doseganju ciljev razpisa;

29. odbor javnih organov odloča o izbiri predlogov in dodelitvi javnih sredstev izbranim predlogom v okviru razpoložljivega proračuna, pri čemer upošteva vse nacionalne pogoje za pridobitev sredstev. Ta odločitev je za države članice ENIAC zavezujoča brez nadaljnjih postopkov ocenjevanja ali izbire.

6. Financiranje projektov se izvaja po naslednjih pravilih:

30. finančni prispevek skupnega podjetja ENIAC za udeležence v projektih znaša odstotek vseh stroškov, nastalih pri izvajanju projekta, ki ga bo, ko bo primerno, določil organ, ki zagotavlja finančna sredstva in izdaja sporazume o dodelitvi sredstev. Ta odstotek vsako leto določi skupno podjetje ENIAC in znaša do 16,7 %. Ta odstotek je enak za vse udeležence v projektih katerega koli razpisa za zbiranje predlogov;

31. države članice ENIAC sklenejo sporazume o dodelitvi sredstev z udeleženci v projektih v skladu s svojimi nacionalnimi pravili, zlasti v zvezi s pogoji za pridobitev sredstev in drugimi potrebnimi finančnimi in pravnimi zahtevami. Kadar je primerno, se nacionalni finančni prispevki iz držav članic ENIAC plačajo neposredno udeležencem v projektih v skladu z nacionalnimi sporazumi o dodelitvi sredstev. Države članice ENIAC si po najboljših močeh prizadevajo za uskladitev sklenitve sporazumov o dodelitvi sredstev in pravočasno izplačilo svojih finančnih prispevkov.

Člen 8Kadrovski predpisi

1. Kadrovski predpisi za uradnike Evropskih skupnosti, pogoji za zaposlitev drugih uslužbencev Evropskih skupnosti, pravila, ki so jih skupaj sprejele institucije Evropske skupnosti za namen uporabe teh kadrovskih predpisov in pogojev za zaposlitev, se uporabljajo za osebje skupnega podjetja ENIAC in njegovega izvršnega direktorja.

2. V zvezi s svojim osebjem skupno podjetje ENIAC izvaja pristojnosti, ki jih organu za imenovanje dodeljujejo kadrovski predpisi za uradnike Evropskih skupnosti, in ki jih organu, pristojnemu za sklepanje pogodb, dodeljujejo pogoji za zaposlovanje drugih uslužbencev Evropskih skupnosti.

3. Upravni odbor v dogovoru s Komisijo sprejme potrebne izvajalne ukrepe v skladu z določbami člena 110 kadrovskih predpisov za uradnike Evropskih skupnosti in pogoji za zaposlitev drugih uslužbencev Evropskih skupnosti.

4. Upravni odbor lahko sprejme določbe, ki bi izvedencem iz držav članic omogočile napotitev v skupno podjetje ENIAC.

Člen 9Privilegiji in imunitete

Za skupno podjetje ENIAC in njegovo osebje velja Protokol o privilegijih in imunitetah Evropskih skupnosti.

Člen 10Odgovornost

1. Pogodbeno odgovornost skupnega podjetja ENIAC ureja zakonodaja, ki se uporablja za ustrezne pogodbene določbe.

2. V primeru nepogodbene odgovornosti skupno podjetje ENIAC v skladu s splošnimi načeli, ki so skupna pravnim ureditvam držav članic, nadomesti vso škodo, ki so jo povzročili njegovi uslužbenci pri opravljanju svojih dolžnosti.

3. Vsako izplačilo skupnega podjetja ENIAC v zvezi z odgovornostjo iz odstavkov 1 in 2 ter stroški in izdatki, nastali v povezavi s tem, se štejejo kot izdatki skupnega podjetja ENIAC in se krijejo iz virov skupnega podjetja ENIAC.

Člen 11Pristojnost Sodišča Evropskih skupnosti in veljavna zakonodaja

1. Sodišče Evropskih skupnosti je pristojno za:

32. vse spore med člani, ki se nanašajo na predmet te uredbe in/ali na statut iz člena 1;

33. vse arbitražne klavzule v sporazumih in pogodbah, ki jih sklene skupno podjetje ENIAC;

34. tožbe proti skupnemu podjetju ENIAC, vključno z odločitvami njegovih organov, pod pogoji iz členov 230 in 232 Pogodbe;

35. spore, povezane z nadomestilom škode, ki jo povzroči osebje skupnega podjetja ENIAC pri opravljanju svojih dolžnosti.

2. Za vse zadeve, ki niso zajete v tej uredbi ali ki jih ne zajemajo drugi akti zakonodaje Skupnosti, velja zakonodaja države, v kateri je sedež skupnega podjetja ENIAC.

Člen 12Poročilo, ocenjevanje in razrešnica

1. Komisija predloži Evropskemu parlamentu in Svetu letno poročilo o napredku, ki ga je doseglo skupno podjetje ENIAC.

2. Komisija ob pomoči neodvisnih strokovnjakov najpozneje do 31. decembra 2010 in 31. decembra 2015 opravi vmesno ocenjevanje skupnega podjetja ENIAC. To ocenjevanje obsega kakovost in učinkovitost skupnega podjetja ENIAC ter napredek pri doseganju zastavljenih ciljev. Komisija Evropskemu parlamentu in Svetu sporoči ugotovitve ocenjevanja ter svoje pripombe.

3. Komisija do 31. marca 2018 ob pomoči neodvisnih strokovnjakov opravi končno ocenjevanje skupnega podjetja ENIAC. Rezultati končnega ocenjevanja se predstavijo Evropskemu parlamentu in Svetu.

4. Razrešnico za izvajanje proračuna skupnega podjetja ENIAC izda Evropski parlament na priporočilo Sveta v skladu s postopkom iz finančnih predpisov skupnega podjetja ENIAC.

Člen 13Zaščita finančnih interesov članov in ukrepi proti goljufijam

1. Skupno podjetje ENIAC zagotovi, da so finančni interesi njegovih članov ustrezno zaščiteni, in sicer z izvajanjem ali naročanjem ustreznih notranjih in zunanjih kontrol.

2. V primeru nepravilnosti si člani pridržujejo pravico do izterjave nepravilno porabljenih zneskov, vključno z zmanjšanjem ali ukinitvijo poznejših prispevkov skupnemu podjetju ENIAC.

3. Za namene boja proti goljufiji, korupciji ali drugim nezakonitim dejanjem se uporablja Uredba (ES) št. 1073/1999.

4. Komisija in/ali Evropsko računsko sodišče lahko po potrebi opravita preverjanja na kraju samem pri prejemnikih sredstev skupnega podjetja ENIAC in osebah, odgovornih za dodelitev sredstev. V ta namen skupno podjetje ENIAC zagotovi, da sporazumi o dodelitvi sredstev in pogodbe dajejo Komisiji in/ali Evropskemu računskemu sodišču pravico, da izvajata ustrezne kontrole in v primeru odkritja nepravilnosti naložita odvračilne in sorazmerne kazni.

5. Evropski urad za boj proti goljufijam (OLAF) ima v zvezi s skupnim podjetjem ENIAC in njegovim osebjem enake pristojnosti kot v zvezi z oddelki Komisije. Takoj ko bo skupno podjetje ustanovljeno, bo pristopilo k medinstitucionalnemu sporazumu z dne 25. maja 1999 med Evropskim parlamentom, Svetom in Komisijo v zvezi z notranjimi preiskavami s strani OLAF[20]. Upravni odbor odobri navedeni pristop in sprejme ukrepe, ki so potrebni, da se omogočijo notranje preiskave s strani OLAF.

Člen 14Zaupnost podatkov

Skupno podjetje ENIAC zagotovi zaščito občutljivih informacij, katerih razkritje bi lahko ogrozilo interese njenih članov.

Člen 15Intelektualna lastnina

Skupno podjetje ENIAC sprejme pravila, ki urejajo razširjanje in uporabo rezultatov raziskav, ki zagotavljajo, da je, kadar je to primerno, intelektualna lastnina iz raziskovalnih in razvojnih dejavnosti v skladu s to uredbo zaščitena ter da se rezultati raziskav uporabljajo in razširjajo.

Člen 16Pripravljalni ukrepi

Do začetka polnega delovanja njegovih organov morata Komisija in AENEAS sprejeti vse pripravljalne ukrepe za ustanovitev skupnega podjetja ENIAC.

Člen 17Podpora države gostiteljice

Skupno podjetje ENIAC in Belgija morata skleniti sporazum o gostovanju v zvezi z namestitvijo pisarne, privilegiji in imunitetami ter drugo podporo, ki jo Belgija nudi skupnemu podjetju ENIAC.

Člen 18

Ta uredba začne veljati dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA STATUT SKUPNEGA PODJETJA ENIAC

Člen 1Naziv, sedež, trajanje, pravna oseba

1. Naziv skupnega podjetja je: „Skupno podjetje ENIAC“.

2. Sedež podjetja je v Bruslju, Belgija.

3. Skupno podjetje ENIAC se ustanovi z dnem objave tega statuta v Uradnem listu Evropskih skupnosti za obdobje do 31. decembra 2017.

4. To obdobje se lahko podaljša s spremembo tega statuta v skladu z določbami člena 22, ob upoštevanju doseženega napredka pri uresničevanju ciljev skupnega podjetja ENIAC in pod pogojem, da je zagotovljena finančna trajnost.

5. Skupno podjetje ENIAC je pravna oseba. V vseh državah članicah Evropske skupnosti uživa najobsežnejšo pravno sposobnost, ki se pravnim osebam podeli v skladu z zakonodajo teh držav. Zlasti lahko pridobiva premično in nepremično premoženje in z njim razpolaga ter je lahko stranka v sodnem postopku.

Člen 2Cilji in naloge

1. Cilj skupnega podjetja ENIAC je prispevati k izvajanju Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) in teme „Informacijske in komunikacijske tehnologije“ posebnega programa „Sodelovanje“ za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013). Njegov namen bo zlasti:

36. opredeliti in izvajati raziskovalni program za razvoj ključnih zmogljivosti za nanoelektroniko na različnih področjih uporabe, da se izboljša evropska konkurenčnost in trajnost ter omogoči oblikovanje novih trgov in družbenih aplikacij; dejavnosti za izvajanje raziskovalnega programa so v nadaljnjem besedilu imenovane „raziskovalne in razvojne dejavnosti“;

37. podpirati izvajanje raziskovalnih in razvojnih dejavnosti, zlasti z dodeljevanjem sredstev udeležencem v izbranih projektih[21] na podlagi razpisov za zbiranje predlogov;

38. spodbujati javno-zasebno partnerstvo, katerega cilj je aktiviranje in združevanje prizadevanj Skupnosti ter nacionalnih in zasebnih prizadevanj, povečanje vseh naložb v raziskave in razvoj na področju nanoelektronike ter spodbujati sodelovanje med javnim in zasebnim sektorjem;

39. zagotoviti učinkovitost in trajnost skupne tehnološke pobude o nanoelektroniki;

40. doseči sinergijo in usklajenost evropskih raziskovalnih in razvojnih prizadevanj na področju nanoelektronike, vključno s postopnim vključevanjem povezanih dejavnosti, ki se zdaj izvajajo z medvladnimi raziskovalnimi in razvojnimi programi (EUREKA), v skupno podjetje ENIAC.

2. Glavne naloge skupnega podjetja ENIAC so:

41. zagotoviti vzpostavitev in trajnostno upravljanje skupne tehnološke pobude o nanoelektroniki;

42. opredeliti in izvesti vse potrebne prilagoditve večletnega strateškega načrta, vključno z raziskovalnim programom, kot je navedeno v členu 13;

43. opredeliti in izvajati letne izvedbene načrte za izvajanje večletnega strateškega načrta, kot je navedeno v členu 13;

44. objaviti razpise za zbiranje predlogov, oceniti predloge ter dodeliti finančna sredstva projektom, izbranim z odprtimi, preglednimi in učinkovitimi postopki, v mejah razpoložljivih sredstev;

45. razviti tesno sodelovanje in zagotoviti usklajevanje z evropskimi, nacionalnimi in nadnacionalnimi dejavnostmi, organi in interesnimi skupinami z namenom pospeševanja plodnega inovacijskega okolja v Evropi in boljših sinergij ter izkoriščanja rezultatov raziskav in razvoja na področju nanoelektronike;

46. spremljati napredek pri uresničevanju ciljev skupnega podjetja ENIAC ter opraviti vse potrebne prilagoditve glede na razvoj, dosežen med izvajanjem;

47. upravljati komuniciranje in razširjanje dejavnosti skupnega podjetja ENIAC, za katere veljajo obveznosti v zvezi z zaupnostjo;

48. objavljati informacije o projektih, vključno z imeni udeležencev in zneskom finančnega prispevka skupnega podjetja ENIAC;

49. izvajati vse druge dejavnosti, potrebne za doseganje ciljev iz odstavka 1.

Člen 3Člani

1. Ustanovni člani skupnega podjetja ENIAC (v nadaljnjem besedilu „ustanovni člani“) so:

50. Evropska skupnost, ki jo zastopa Komisija;

51. [ … države članice … ];

52. združenje AENEAS (v nadaljnjem besedilu „AENEAS“), združenje, registrirano po francoskem pravu (št. registracije ….), ki ima sedež v Parizu (Francija) in deluje kot predstavnik podjetij ter drugih akterjev na področju raziskav in razvoja nanoelektronike v Evropi.

2. Če se strinjajo s cilji, opisanimi v členu 2(1), lahko naslednji subjekti postanejo člani skupnega podjetja ENIAC:

53. druge države članice in pridružene države Sedmega okvirnega programa;

54. katera koli država, ki ni članica EU, država kandidatka ali pridružena članica EU (v nadaljnjem besedilu „tretja država“), z raziskovalnimi in razvojnimi politikami ali programi na področju nanoelektronike;

55. katera koli druga pravna oseba, ki lahko znatno finančno prispeva k doseganju ciljev skupnega podjetja ENIAC.

3. Ustanovni člani in novi člani iz odstavka 2 se v nadaljnjem besedilu imenujejo „člani“.

4. Države članice in pridružene države, ki so članice skupnega podjetja ENIAC, se v nadaljnjem besedilu imenujejo „države članice ENIAC“. Vsaka država članica ENIAC imenuje svojega predstavnika v organih skupnega podjetja ENIAC in določi nacionalni organ ali organe, odgovorne za izpolnjevanje svojih obveznosti v zvezi z izvajanjem dejavnosti skupnega podjetja ENIAC.

5. Države članice ENIAC in Komisija se v nadaljnjem besedilu imenujejo „javni organi“ skupnega podjetja ENIAC.

Člen 4Včlanitev in spremembe članstva

1. Vsaka prošnja za novo članstvo v skupnem podjetju ENIAC se naslovi na upravni odbor v skladu s členom 6(2)(a).

2. Države članice Evropske unije ali pridružene države, ki niso ustanovne članice skupnega podjetja ENIAC, postanejo članice, potem ko upravni odbor pisno obvestijo, da sprejemajo ta statut in druge določbe, ki urejajo delovanje skupnega podjetja ENIAC.

3. Vsako prošnjo tretje države za članstvo v skupnem podjetju ENIAC obravnava upravni odbor, ki Komisiji nato predloži priporočilo. Komisija lahko predlaga spremembo te uredbe ob pristopu tretje države, če so pogajanja s skupnim podjetjem ENIAC uspešna.

4. Odločitve upravnega odbora o pristopu katerega koli pravnega subjekta ali priporočila upravnega odbora za pristop tretje države se sprejmejo ob upoštevanju ustreznosti in možne dodane vrednosti kandidata za doseganje ciljev skupnega podjetja ENIAC.

5. Vsak član lahko izstopi iz skupnega podjetja ENIAC. Izstop je veljaven in nepreklicen v šestih mesecih po obvestilu drugih držav članic, po katerem je nekdanja članica razrešena vseh obveznosti, razen tistih, ki jih je imela že pred izstopom.

Člen 5Organi skupnega podjetja ENIAC

Organi skupnega podjetja ENIAC so:

56. upravni odbor,

57. odbor javnih organov,

58. odbor za industrijo in raziskave,

59. izvršni direktor.

Člen 6Upravni odbor

1. Sestava in postopek sprejemanja odločitev

60. Upravni odbor je sestavljen iz predstavnikov članov skupnega podjetja ENIAC ter predsednika odbora za industrijo in raziskave.

61. Vsak član skupnega podjetja ENIAC imenuje svoje predstavnike in glavnega delegata, ki ima glasovalne pravice člana upravnega odbora. Predsednik odbora za industrijo in raziskave nima glasovalnih pravic.

62. Glasovalne pravice za združenje AENEAS in javne organe so enake in predstavljajo skupaj najmanj 90 % vseh glasov. Začetna razporeditev glasovalnih pravic je 50 % za združenje AENEAS in 50 % za javne organe.

63. Razporeditev glasov za javne organe se določi vsako leto sorazmerno s finančnimi sredstvi, ki so jih organi v zadnjih dveh poslovnih letih predvideli za projekte. Komisija ima najmanj 10 % glasov.

64. Prvo poslovno leto in vsa naslednja poslovna leta, v katerih sta dve ali manj držav članic ENIAC javna sredstva namenili projektom v prejšnjem poslovnem letu, ima Komisija eno tretjino glasov, ki pripadajo javnim organom. Preostali dve tretjini glasov se enakovredno porazdelita med države članice ENIAC.

65. Glasovalne pravice katerega koli novega člana, ki ni država članica EU ali pridružena država, določi upravni odbor pred včlanitvijo tega člana v skupno podjetje ENIAC.

66. Odločitve se sprejemajo z večino najmanj 75 % glasov, razen če je v tem statutu izrecno navedeno drugače. Skupnost ima pravico veta na vse odločitve, ki jih sprejme ta odbor v zvezi z uporabo njenega finančnega prispevka, metodologijo za ocenjevanje stvarnih prispevkov, s kakršnimi koli spremembami tega statuta in finančno uredbo skupnega podjetja ENIAC.

67. Predstavniki niso osebno odgovorni za ukrepe, ki jih sprejmejo kot predstavniki upravnega odbora.

2. Vloga in naloge

Upravni odbor je v celoti odgovoren za delovanje skupnega podjetja ENIAC in nadzira izvajanje njegovih dejavnosti.

Upravni odbor zlasti:

68. pregleduje prijave in določa ali priporoča spremembe v članstvu v skladu s členom 4;

69. brez poseganja v določbe Pogodbe, ki zagotavljajo skladnost s pravom Skupnosti, odloča o prenehanju članstva vsake članice, ki ne izpolnjuje svojih obveznosti in ki ni ustrezno ukrepala v razumnem času, ki ga je določil izvršni direktor;

70. odobri finančno uredbo skupnega podjetja ENIAC v skladu s členom 12 tega statuta;

71. se strinja s predlaganimi spremembami statuta in jih sprejme v skladu s členom 22;

72. odobri večletni strateški načrt, vključno z raziskovalnim programom;

73. nadzira vse dejavnosti skupnega podjetja ENIAC;

74. nadzira napredek pri izvajanju večletnega strateškega načrta;

75. odobri letni izvedbeni načrt in letni proračunski načrt, vključno z načrtom delovnih mest;

76. odobri letno poročilo o dejavnostih ter letne računovodske izkaze in bilanco stanja;

77. imenuje, razreši ali zamenja izvršnega direktorja, mu zagotavlja smernice in spremlja njegovo delo;

78. prevzame odgovornost za ustrezno zagotovitev funkcije, ki jo člen 185(3) Uredbe (EC, Euratom) št. 1605/2002 zaupa notranjemu revizorju Komisije;

79. sprejme potrebne izvedbene ukrepe za kadrovske predpise skupnega podjetja ENIAC v skladu s členom 17;

80. ustanovi odbore ali delovne skupine za izvajanje posebnih nalog, kadar je potrebno;

81. sprejme svoj poslovnik v skladu s tretjim odstavkom tega člena;

82. dodeli katero koli nalogo, ki ni posebej dodeljena kateremu od drugih organov skupnega podjetja ENIAC.

3. Poslovnik

83. Upravni odbor se sestane vsaj dvakrat letno, običajno na sedežu skupnega podjetja ENIAC.

84. Sestankom upravnega odbora predseduje predsednik odbora za industrijo in raziskave.

85. Na sestankih je prisoten izvršni direktor, razen če upravni odbor ne določi drugače.

86. Dokler upravni odbor ne sprejme svojega poslovnika, sestanke sklicuje Komisija.

87. Sklepčnost upravnega odbora zagotavljajo Komisija, AENEAS in najmanj tri države članice ENIAC.

Člen 7Odbor javnih organov

1. Sestava in postopek sprejemanja odločitev

88. Odbor javnih organov je sestavljen iz predstavnikov javnih organov skupnega podjetja ENIAC.

89. Vsak javni organ imenuje svoje predstavnike in glavnega delegata, ki ima glasovalne pravice v odboru javnih organov.

90. Tretjina glasovalnih pravic v odboru javnih organov se dodeli Skupnosti; preostali dve tretjini pa se vsako leto dodelita drugim članom odbora javnih organov sorazmerno z njihovim finančnim prispevkom za dejavnosti skupnega podjetja ENIAC za tisto leto v skladu s členom 10(5) in z zgornjo mejo za vsakega člana, ki je 50 % vseh volilnih pravic v tem odboru.

91. Če so manj kot tri države članice ENIAC izvršnemu direktorju sporočile svoj finančni prispevek v skladu s členom 10(5), ima Skupnost tretjino glasov, preostali dve tretjini pa se enakovredno porazdelita med države članice ENIAC.

92. Odločitve se sprejmejo z vsaj 60 % vseh glasov.

93. Predstavnik Skupnosti ima pravico veta v zvezi z vsemi zadevami glede uporabe njenega lastnega prispevka za skupno podjetje ENIAC.

2. Vloga in naloge

Odbor javnih organov:

94. zagotovi, da se pri dodelitvi javnih sredstev udeležencem v projektih pravilno uporabljajo načela poštenosti in preglednosti;

95. odobri letni delovni program na podlagi predlogov odbora za industrijo in raziskave, vključno s proračunskimi sredstvi, ki so na voljo za razpise za zbiranje predlogov;

96. odobri poslovnik za razpise za zbiranje predlogov, ocenjevanje in zbiranje predlogov ter spremljanje projektov;

97. na predlog predstavnika Skupnosti določi finančni prispevek skupnega podjetja ENIAC v proračun razpisov za zbiranje predlogov;

98. odobri objavo razpisov za zbiranje predlogov;

99. sprejme in odobri izbiro predlogov projektov za javno financiranje na podlagi razpisov za zbiranje predlogov;

100. na predlog predstavnika Skupnosti določi odstotek finančnega prispevka skupnega podjetja ENIAC iz člena 15(5)(a), udeležencem v projektih, ki izhajajo iz razpisov za zbiranje predlogov v katerem koli letu;

101. sprejme svoj poslovnik v skladu s tretjim odstavkom tega člena.

3. Poslovnik

102. Odbor javnih organov se sestane vsaj dvakrat letno, običajno na sedežu skupnega podjetja ENIAC.

103. Odbor javnih organov izvoli svojega predsednika.

104. Dokler odbor javnih organov ne sprejme svojega poslovnika, sestanke sklicuje Komisija.

105. Sklepčnost odbora javnih organov zagotavljajo Komisija in najmanj tri države članice ENIAC.

Člen 8 – Odbor za industrijo in raziskave

1. Sestava

106. AENEAS imenuje člane odbora za industrijo in raziskave.

107. Odbor za industrijo in raziskave ima največ 25 članov.

2. Vloga in naloge

Odbor za industrijo in raziskave:

108. izdela osnutek večletnega strateškega načrta, vključno z vsebino in posodobitvijo raziskovalnega programa, ter ga predloži upravnemu odboru v odobritev;

109. pripravi osnutek letnega delovnega programa ter predloge za vsebino razpisov za zbiranje predlogov, ki jih bo objavilo skupno podjetje ENIAC;

110. pripravi predloge v zvezi s tehnološko, raziskovalno in inovacijsko strategijo skupnega podjetja ENIAC;

111. pripravi predloge za dejavnosti v zvezi z vzpostavitvijo odprtih inovativnih okolij, spodbujanjem udeležbe MSP, transparentnim in za sodelovanje odprtim razvojem standardov, mednarodnim sodelovanjem, širjenjem informacij in odnosi z javnostmi;

112. svetuje drugim organom v zvezi z vprašanji, povezanimi z načrtovanjem in izvajanjem raziskovalnih in razvojnih programov, spodbujanjem partnerstev in finančnimi spodbudami v Evropi za doseganje ciljev skupnega podjetja ENIAC;

113. imenuje delovne skupine, kadar je potrebno, v okviru splošnega usklajevanja enega ali več članov tega odbora za opravljanje zgoraj navedenih nalog;

114. sprejme svoj poslovnik v skladu s tretjim odstavkom tega člena.

3. Poslovnik

115. Odbor za industrijo in raziskave se sestane najmanj dvakrat letno.

116. Odbor za industrijo in raziskave izvoli svojega predsednika.

117. Dokler odbor za industrijo in raziskave ne sprejme svojega poslovnika, sestanke sklicuje AENEAS.

Člen 9 – Izvršni direktor

1. Izvršni direktor je glavni vodstveni delavec, ki je odgovoren za vsakodnevno vodenje skupnega podjetja ENIAC in je njegov pravni zastopnik. Direktor svoje naloge opravlja neodvisno in odgovarja upravnemu odboru. V zvezi z osebjem direktor izvaja pooblastila iz člena 8(2) Uredbe Sveta o ustanovitvi skupnega podjetja ENIAC.

2. Izvršnega direktorja za največ tri leta imenuje upravni odbor s seznama kandidatov, ki ga predlaga Komisija. Po oceni učinkovitosti izvršnega direktorja upravni odbor lahko podaljša njegov mandat za največ štiri leta.

3. Vloga in naloge izvršnega direktorja so:

118. priprava letnega izvedbenega načrta in letnega proračunskega načrta v sodelovanju z odborom za industrijo in raziskave. Oba načrta predloži v odobritev upravnemu odboru;

119. nadzor organizacije in izvajanja vseh dejavnosti, potrebnih za izvajanje letnega izvedbenega načrta v okviru in v skladu s pravili, določenimi v tem statutu, ter naknadnimi odločitvami, ki jih sprejmeta upravni odbor in odbor javnih organov;

120. priprava letnega poročila o dejavnostih in letnih računovodskih izkazov ter bilanc stanja, ki jih predloži v odobritev upravnemu odboru;

121. upravnemu odboru v odobritev predloži predloge o notranjem delovanju skupnega podjetja ENIAC;

122. odboru javnih organov predloži predloge o poslovniku za razpise za zbiranje predlogov, ki jih bo objavilo skupno podjetje ENIAC, vključno s postopkom ocenjevanja in izbire povezanih predlogov projektov;

123. upravljanje objav razpisov za zbiranje predlogov, postopka ocenjevanja in izbiranja predlogov ter sklepanja sporazumov o dodelitvi sredstev za izbrane predloge ter naknadnega periodičnega spremljanja projektov v okviru mandata, ki mu ga je podelil odbor javnih organov;

124. sklepanje sporazumov o dodelitvi sredstev za izvajanje raziskovalnih in razvojnih dejavnosti, kot je navedeno v členih 14 in 15, ter izvajanje naročil blaga in storitev, potrebnih za delovanje skupnega podjetja ENIAC, kot je navedeno v členu 16;

125. odobritev vseh plačil skupnega podjetja ENIAC;

126. vzpostavitev in izvajanje vseh potrebnih ukrepov in dejavnosti za oceno napredka skupnega podjetja ENIAC pri doseganju njegovih ciljev, vključno z neodvisnim spremljanjem in revizijo za oceno učinkovitosti in uspešnosti skupnega podjetja ENIAC;

127. organizacija preverjanja projektov in tehničnih revizij za ocenjevanje rezultatov raziskav in razvoja ter poročanje upravnemu odboru o splošnih rezultatih;

128. v skladu s finančno uredbo skupnega podjetja ENIAC izvajanje finančne revizije, neposredno ali prek nacionalnih javnih organov, pri udeležencih v projektu, če je potrebno;

129. pogajanja v zvezi s pogoji za včlanitev novih članov skupnega podjetja ENIAC v imenu in v okviru mandata upravnega odbora;

130. izvajanje vseh drugih potrebnih ukrepov za uspešno doseganje ciljev skupnega podjetja ENIAC, ki niso predvideni v letnem izvedbenem načrtu, v okviru omejitev in pogojev, ki jih določi upravni odbor;

131. sklicevanje sestankov upravnega odbora in odbora javnih organov ter udeležba na teh sestankih v vlogi opazovalca, kadar je primerno;

132. zagotavljanje kakršnih koli informacij upravnemu odboru na njegovo zahtevo;

133. predložitev predlogov v zvezi z organizacijsko strukturo sekretariata upravnemu odboru ;

134. popolna odgovornost za odločitve o upravljanju zaposlenih v zvezi z osebjem skupnega podjetja ENIAC;

135. izvajanje analiz ocene tveganja in obvladovanja tveganja ter predlaganje upravnemu odboru kakršnega koli zavarovanja, ki bi ga skupno podjetje ENIAC moralo skleniti za izpolnjevanje svojih obveznosti.

4. Ustanovi se sekretariat, za katerega je odgovoren izvršni direktor, ki mu nudi podporo pri opravljanju njegovih nalog, med drugim:

136. administrativno pomoč organom skupnega podjetja ENIAC;

137. operativno podporo pri ocenjevanju predlogov in spremljanju projektov, vključno s podporo pri organizaciji razpisov za zbiranje predlogov in urejanjem za preverjanje projektov in tehnične revizije;

138. vzpostavitev in vodenje ustrezne notranje revizije in računovodskega sistema;

139. finančne naloge, vključno s plačili finančnih prispevkov skupnega podjetja ENIAC udeležencem projektov;

140. podporo komunikacijskim dejavnostim, kot so odnosi z javnostmi, dejavnosti objavljanja in širjenja informacij ter organizacija dogodkov;

141. vodenje javnih razpisov za blago/storitve za skupno podjetje ENIAC v skladu s finančno uredbo skupnega podjetja ENIAC.

5. Nefinančne naloge sekretariata lahko skupno podjetje ENIAC dodeli zunanjim ponudnikom storitev. Takšne pogodbe o opravljanju nalog se sklenejo v skladu z določbami finančne uredbe skupnega podjetja ENIAC.

Člen 10 – Viri financiranja

1. Vsa sredstva skupnega podjetja ENIAC se namenijo doseganju ciljev iz člena 2 tega statuta.

2. Sredstva skupnega podjetja ENIAC, ki se stečejo v njegov proračun, so sestavljena iz:

142. prispevkov članov k stroškom poslovanja, razen tistih iz odstavka 4(c);

143. prispevka Skupnosti za financiranje raziskovalnih in razvojnih dejavnosti;

144. vseh prihodkov, ki jih ustvari skupno podjetje ENIAC,

145. vseh drugih prispevkov in prihodkov.

Vse obresti finančnih prispevkov, ki jih plačajo člani, se štejejo za prihodek skupnega podjetja ENIAC.

3. Vsak pravni subjekt, ki ni član, lahko k sredstvom skupnega podjetja ENIAC doda stvarni ali denarni prispevek, in sicer pod pogoji, ki jih na pogajanjih doseže izvršni direktor v imenu upravnega odbora in z mandatom, ki mu ga ta dodeli.

4. Stroške poslovanja[22] skupnega podjetja ENIAC za obdobje do 31. decembra 2017 krijejo njegovi člani:

146. s finančnim prispevkom združenja AENEAS do 20 milijonov EUR ali do 1 % vseh stroškov projektov, glede na to, kateri znesek je višji, vendar ne več kot 30 milijonov EUR;

147. prispevek Skupnosti znaša do 10 milijonov EUR;

148. države članice ENIAC zagotovijo stvarne prispevke za stroške poslovanja s spodbujanjem izvajanja projektov in dodeljevanjem javnih sredstev, kot je navedeno v členih 14 in 15;

149. prispevki Skupnosti in združenja AENEAS so na voljo v skladu z določbami ustreznega letnega proračunskega načrta. Obročno odplačevanje se določi na podlagi finančnih potreb skupnega podjetja.

5. Stroški raziskovalnih in razvojnih dejavnosti skupnega podjetja ENIAC za obdobje do 31. decembra 2017 se krijejo s:

150. finančnim prispevkom Skupnosti do 440 milijonov EUR za financiranje projektov;

151. finančnimi prispevki držav članic ENIAC, ki skupaj predstavljajo najmanj 1,8-kratni finančni prispevek Skupnosti. Ti finančni prispevki se izplačajo udeležencem v projektih v skladu z določbami členov 14 in 15. Države članice ENIAC vsako leto izvršnemu direktorju do datuma, ki ga določi upravni odbor, sporočijo svoje nacionalne obveznosti, rezervirane za razpise za zbiranje predlogov, ki jih bo objavilo skupno podjetje ENIAC, pri čemer upoštevajo obseg finančno podprtih raziskovalnih in razvojnih dejavnosti, obravnavanih v razpisih;

152. stvarnimi prispevki raziskovalnih in razvojnih organizacij, ki sodelujejo pri projektih in nosijo svoj delež potrebnih stroškov za izvajanje projektov. Njihov celotni prispevek med obstojem skupnega podjetja ENIAC je enak ali večji od prispevka javnih organov.

6. Finančni prispevki članov v skupno podjetje ENIAC se plačujejo obročno v skladu z določbami letnega proračunskega načrta.

7. Če kateri koli član skupnega podjetja ENIAC ne izpolni svojih obveznosti v zvezi z dogovorjenim finančnim prispevkom skupnemu podjetju ENIAC, izvršni direktor skliče sestanek upravnega odbora, ki odloča o tem, ali naj preostali člani prekličejo članstvo tega člana oziroma ali naj se sprejmejo drugi ukrepi, dokler ta član ne izpolni svojih obveznosti.

8. Skupno podjetje ENIAC ima v lasti vsa sredstva, ki jih ustvari ali dobi za izpolnjevanje svojih ciljev, kot je to opisano v členu 2, razen če ni drugače določeno.

Člen 11 – Poslovno leto

Poslovno leto je enako koledarskemu letu.

Člen 12 – Finančna uredba

1. Finančno uredbo skupnega podjetja ENIAC sprejme upravni odbor.

2. Finančna uredba temelji na načelih okvirne finančne uredbe[23] in vključuje določbe za načrtovanje in izvajanje proračuna skupnega podjetja ENIAC. Finančna uredba lahko odstopa od okvirne finančne uredbe, kadar to zahtevajo posebne operativne potrebe skupnega podjetja ENIAC in po predhodnem soglasju Komisije.

3. Razrešnico za izvajanje proračuna skupnega podjetja ENIAC da Evropski parlament na priporočilo Sveta v skladu s postopkom iz finančne uredbe skupnega podjetja ENIAC.

Člen 13 – Načrtovanje in poročanje

1. Večletni strateški načrt določa strategijo in načrte za doseganje ciljev skupnega podjetja ENIAC, vključno z raziskovalnim programom.

2. Letni delovni program opisuje obseg in proračun razpisov za zbiranje predlogov, potrebnih za izvajanje raziskovalnega programa za določeno leto.

3. Letni izvedbeni načrt določa načrt za izvedbo vseh dejavnosti skupnega podjetja ENIAC za določeno leto, vključno s predvidenimi razpisi za zbiranje predlogov in ukrepi, ki jih je treba izvesti z javnimi razpisi. Izvršni direktor predstavi letni izvedbeni načrt upravnemu odboru skupaj z letnim proračunskim načrtom.

4. Načrt letnega proračuna: izvršni direktor upravnemu odboru vsako leto predloži predhodni osnutek načrta letnega proračuna, ki vsebuje napoved letnih izdatkov za prihodnji dve leti in vključuje načrt delovnih mest. V okviru te napovedi se ocene prihodkov in izdatkov za prvo od teh dveh poslovnih let pripravijo tako podrobno, kot je potrebno za notranji proračunski postopek vsakega člana glede na njegove finančne prispevke k skupnemu podjetju ENIAC. Izvršni direktor predloži upravnemu odboru vse dodatne informacije, potrebne v ta namen.Člani upravnega odbora nemudoma sporočijo izvršnemu direktorju svoje pripombe v zvezi s predhodnim osnutkom načrta letnega proračuna in zlasti v zvezi z ocenami sredstev in izdatkov za prihodnje leto. Ob upoštevanju pripomb, prejetih od članov upravnega odbora, izvršni direktor pripravi osnutek načrta letnega proračuna za prihodnje leto v sodelovanju z odborom za industrijo in raziskave. Izvršni direktor vsako leto pred 1. septembrom predloži načrt letnega proračuna v odobritev upravnemu odboru.Načrt letnega proračuna in letni izvedbeni načrt za določeno leto upravni odbor skupnega podjetja ENIAC sprejme do 31. oktobra prejšnjega leta.

5. Letno poročilo o dejavnostih predstavi napredek skupnega podjetja ENIAC, dosežen v vsakem koledarskem letu, zlasti v povezavi z večletnim strateškim načrtom in letnim izvedbenim načrtom za zadevno leto.Letno poročilo o dejavnostih predstavi izvršni direktor skupaj z letnimi računovodskimi izkazi in bilancami stanja.

6. V dveh mesecih po zaključku vsakega poslovnega leta se začasni zaključni račun skupnega podjetja predloži Komisiji in Računskemu sodišču Evropskih skupnosti („Računsko sodišče“). Računsko sodišče do 15. junija po zaključku vsakega poslovnega leta predloži svoje pripombe o začasnem zaključnem računu skupnega podjetja.

7. Letni računovodski izkazi za poslovno leto se naslednje leto pošljejo računovodji Komisije v skladu z roki, ki jih določa okvirna finančna uredba, tako da jih lahko računovodja Komisije konsolidira v letne računovodske izkaze ES. Letni računovodski izkaze skupnega podjetja je treba pripraviti in revidirati po računovodskih pravilih ES, ki jih je sprejel računovodja Komisije.

Člen 14 – Izvajanje raziskovalnih in razvojnih dejavnosti

1. Skupno podjetje ENIAC podpira raziskovalne in razvojne dejavnosti s konkurenčnimi razpisi za zbiranje predlogov, z neodvisnim ocenjevanjem in izbiro predlogov, dodelitvijo javnih sredstev izbranim predlogom in financiranjem projektov.

2. Skupno podjetje ENIAC sklene z udeleženci projektov za izvajanje projektov sporazume o dodelitvi sredstev. Ti sporazumi o dodelitvi sredstev se sklicujejo in, kadar je primerno, opirajo na ustrezne nacionalne sporazume o dodelitvi sredstev, kot je navedeno v členu 15(5)(b).

3. Da se omogoči izvajanje projektov in dodeljevanje javnih sredstev, skupno podjetje ENIAC sprejme upravne dogovore z nacionalnimi organi, ki jih v ta namen imenujejo države članice ENIAC, skladno z načeli, določenimi v finančni uredbi skupnega podjetja ENIAC.

4. Države članice EU ali pridružene države, ki niso članice skupnega podjetja ENIAC, lahko s skupnim podjetjem ENIAC sklenejo podobne dogovore.

5. Skupno podjetje ENIAC določi postopke za nadzor in kontrolo raziskovalnih in razvojnih dejavnosti, vključno z določbami za spremljanje in tehnično revizijo projektov. Države članice ENIAC lahko zahtevajo samo tista poročila o spremljanju in tehnični reviziji, ki jih zahteva skupno podjetje ENIAC.

Člen 15 – Financiranje projektov

1. Javno financiranje udeležencev v projektu vključuje nacionalne finančne prispevke držav članic ENIAC in/ali finančne prispevke skupnega podjetja ENIAC. Nobena javna podpora v okviru te pobude ne vpliva na postopkovna in materialna pravila v zvezi z državno pomočjo.

2. V razpisih za zbiranje predlogov, ki jih pripravi in objavi skupno podjetje ENIAC, je naveden celotni proračun, ki je na voljo za vsak razpis. V tem proračunu so navedeni zneski, ki jih na nacionalni ravni predvideva posamezna država članica ENIAC, in znesek finančnega prispevka skupnega podjetja ENIAC. V razpisih so v zvezi s cilji razpisa navedena merila za ocenjevanje.

3. Finančni prispevek skupnega podjetja ENIAC k proračunu vsakega razpisa znaša do 55 % celotnega zneska, ki naj bi ga prispevale države članice ENIAC, razen če odbor javnih organov na predlog predstavnika Skupnosti ne odloči drugače.

4. Razpisi, ocenjevanje in izbira predlogov

153. Razpisi za zbiranje predlogov, ki jih pripravi skupno podjetje ENIAC, so odprti za udeležence s sedežem v državi članici ENIAC in s sedežem v kateri koli drugi državi članici EU ali pridruženi državi.

154. Konzorcij udeležencev, ki se odzove na razpise s predlogi za projekte, mora vključevati najmanj tri nepovezane subjekte[24] s sedežem v najmanj treh državah članicah ENIAC.

155. Postopek ocenjevanja in izbire zagotavlja, da dodelitev javnih sredstev skupnega podjetja ENIAC poteka po načelih odličnosti in konkurenčnosti[25].

156. Po oceni predlogov odbor javnih organov sestavi razvrstitveni seznam predlogov na podlagi jasnih meril za ocenjevanje in njihovega kolektivnega prispevka k doseganju ciljev razpisa.

157. Odbor javnih organov odloča o izbiri predlogov in dodelitvi javnih sredstev izbranim predlogom v okviru razpoložljivega proračuna, pri čemer upošteva vse nacionalne pogoje za pridobitev sredstev. Ta odločitev je za države članice ENIAC zavezujoča brez nadaljnjih postopkov ocenjevanja ali izbire.

5. Financiranje projektov

158. Finančni prispevek skupnega podjetja ENIAC za udeležence v projektih se določi kot fiksni odstotek vseh stroškov[26], nastalih pri izvajanju projekta. Ta odstotek vsako leto določi odbor javnih organov in znaša do 16,7 %. Ta odstotek je enak za vse udeležence v projektih vsakega razpisa za zbiranje predlogov.

159. Države članice ENIAC sklenejo sporazume o dodelitvi sredstev z udeleženci v projektih v skladu s svojimi nacionalnimi pravili, zlasti v zvezi z merili upravičenosti in drugimi potrebnimi finančnimi in pravnimi zahtevami. Kadar je primerno, se nacionalni finančni prispevki iz držav članic ENIAC izplačajo neposredno udeležencem v projektih v skladu z nacionalnimi sporazumi o dodelitvi sredstev. Države članice ENIAC si po najboljših močeh prizadevajo za uskladitev sklenitve sporazumov o dodelitvi sredstev in pravočasno izplačilo svojih finančnih prispevkov.

Člen 16 – Naročila blaga in storitev

Skupno podjetje ENIAC vzpostavi vse ustrezne postopke in mehanizme za izvajanje, nadzor in kontrolo nad sklenjenimi naročili blaga in storitev, potrebnih za delovanje skupnega podjetja ENIAC.

Člen 17 – Človeški viri

1. Število zaposlenih se določi v ustanovitvenem načrtu, ki je določen v načrtu letnega proračuna.

2. Člani osebja skupnega podjetja ENIAC so začasni in pogodbeni uslužbenci ter imajo pogodbe za določen čas, ki se lahko podaljšajo enkrat, in sicer s skupnim trajanjem do največ sedem let.

3. Vse stroške zaposlenih nosi skupno podjetje ENIAC.

4. Vsak član skupnega podjetja ENIAC ali država gostiteljica lahko izvršnemu direktorju predlaga napotitev članov svojega osebja v sekretariat skupnega podjetja ENIAC.

Člen 18 – Odgovornost, zavarovanje

1. Pogodbeno odgovornost skupnega podjetja ENIAC ureja zakonodaja, ki se uporablja za zadevni sporazum ali pogodbo.

2. V primeru nepogodbene odgovornosti skupno podjetje ENIAC v skladu s splošnimi načeli, ki so skupna pravnim ureditvam držav članic, nadomesti vso škodo, ki so jo povzročili njegovi uslužbenci pri opravljanju svojih dolžnosti.

3. Vsako izplačilo skupnega podjetja ENIAC v zvezi z odgovornostjo iz odstavkov 1 in 2 ter stroški in izdatki, nastali v povezavi s tem, se štejejo kot izdatki skupnega podjetja ENIAC in se krijejo iz virov skupnega podjetja ENIAC.

4. Skupno podjetje ENIAC je izključno odgovorno za izpolnjevanje svojih obveznosti.

5. Skupno podjetje ENIAC ni odgovorno za izpolnjevanje obveznosti svojih članov. Odgovorno ni za nobeno državo članico ENIAC, ki ne izpolnjuje svojih obveznosti iz razpisov za zbiranje predlogov, ki jih je objavilo skupno podjetje ENIAC.

6. Člani niso odgovorni za nobene finančne obveznosti skupnega podjetja ENIAC. Finančna obveznost članov je notranja obveznost izključno do skupnega podjetja ENIAC in je omejena na njihovo obveznost, da prispevajo k sredstvom, kot je določeno v členu 10(2).

7. Finančna odgovornost skupnega podjetja ENIAC za njegove dolgove je omejena na prispevke, ki so jih člani vplačali za stroške poslovanja, kot je to določeno v členu 10(2).

8. Skupno podjetje ENIAC sklene in vzdržuje potrebna zavarovanja.

Člen 19 – Navzkrižje interesov

Skupno podjetje ENIAC se pri izvajanju svojih dejavnosti izogiba vsakršnemu navzkrižju interesov.

Člen 20 – Zaščita finančnih interesov

1. Skupno podjetje ENIAC izvaja pri prejemnikih javnih sredstev skupnega podjetja ENIAC preverjanja na kraju samem in finančne revizije. Ta preverjanja in revizije izvede neposredno skupno podjetje ENIAC ali pa v njegovem imenu država članica ENIAC.

2. Komisija ali Evropsko računsko sodišče lahko po potrebi izvedeta preverjanja na kraju samem pri prejemnikih sredstev skupnega podjetja ENIAC in osebah, odgovornih za dodelitev sredstev. V ta namen skupno podjetje ENIAC zagotovi, da sporazumi o dodelitvi sredstev in pogodbe določajo, da Komisija in Računsko sodišče opravljata ustrezen nadzor in imata v primeru odkritja nepravilnosti pravico naložiti odvračilne in sorazmerne kazni.

3. Evropski urad za boj proti goljufijam (OLAF), ustanovljen s Sklepom 1999/352/ES, ESPJ, Euratom, ima v zvezi s skupnim podjetjem in njegovim osebjem enake pristojnosti kot v zvezi z oddelki Komisije. Takoj ko bo skupno podjetje ustanovljeno, bo pristopilo k medinstitucionalnemu sporazumu z dne 25. maja 1999 med Evropskim parlamentom, Svetom in Komisijo v zvezi z notranjimi preiskavami OLAF. Upravni odbor odobri navedeni pristop in sprejme ukrepe, ki so potrebni, da se omogočijo notranje preiskave, ki jih izvaja OLAF.

Člen 21 – Prenehanje

1. Skupno podjetje ENIAC preneha delovati po koncu obdobja, določenega v členu 1(3).

2. Postopek prenehanja se začne samodejno, če se Komisija umakne iz skupnega podjetja ENIAC.

3. Za vodenje postopkov v zvezi z likvidacijo skupnega podjetja ENIAC upravni odbor imenuje enega ali več likvidacijskih upraviteljev, ki spoštujejo odločitve upravnega odbora.

4. Ko skupno podjetje ENIAC preneha delovati, državi gostiteljici vrne vso fizično podporo, ki jo je država gostiteljica dala na voljo v skladu s sporazumom o gostovanju iz člena 24.

5. Po vrnitvi fizičnega premoženja, kot je določeno v odstavku 4, se vsa nadaljnja sredstva uporabijo za kritje obveznosti skupnega podjetja ENIAC in stroškov, povezanih z njegovim prenehanjem. Morebitni presežki ali primanjkljaji se porazdelijo med člane oziroma jih krijejo člani, ki so bili v času njegovega prenehanja udeleženi v skupnem podjetju, in sicer sorazmerno z njihovim dejanskim prispevkom k skupnemu podjetju ENIAC.

6. Preostala sredstva se porazdelijo med člane, udeležene v skupnem podjetju v času njegovega prenehanja, in sicer sorazmerno z njihovim dejanskim prispevkom k skupnemu podjetju ENIAC.

7. Vzpostavi se ad hoc postopek za zagotovitev primernega upravljanja katerega koli sporazuma o dodelitvi sredstev ter naročila blaga in storitev, ki ju je sklenilo skupno podjetje ENIAC za obdobje, daljše od obdobja trajanja skupnega podjetja ENIAC.

Člen 22 – Spremembe statuta

1. Ta statut skupnega podjetja ENIAC začne veljati po odobritvi ustanovnih članov na prvem sestanku upravnega odbora.

2. Vsak član skupnega podjetja ENIAC lahko upravnemu odboru predloži osnutek predloga za spremembo statuta.

3. Predloge za spremembe statuta odobri upravni odbor v skladu z določbami člena 6 in jih predloži Komisiji v odločitev.

4. Ne glede na odstavek 3 se vsaka sprememba, predlagana za člen 1(3), člen 4(3), člen 10(4)(b) in člen 10(5)(a) obravnava kot bistveni element in zato zahteva revizijo te uredbe.

5. O predlogih za spremembe statuta združenja AENEAS se upravni odbor skupnega podjetja ENIAC uradno obvesti najmanj 45 dni pred njihovim sprejetjem.

Člen 23 – Politika intelektualne lastnine

1. Cilj politike intelektualne lastnine, kot je določena v tem členu, je spodbujati ustvarjanje znanja in njegovo izkoriščanje z namenom doseganja pravičnega dodeljevanja pravic, nagrajevanja inovacij in doseganja množičnega sodelovanja zasebnih in javnih subjektov v projektih.

2. Za namene tega člena:

160. „Informacija“ pomeni kakršno koli skico, specifikacijo, fotografijo, vzorec, model, proces, postopek, navodilo, programsko opremo, poročilo, spis ali katero koli drugo tehnično in/ali tržno informacijo, strokovno znanje, podatke ali dokumente vseh vrst, vključno z ustnimi informacijami, razen vsebine, zaščitene s „pravicami intelektualne lastnine“.

161. „Pravice intelektualne lastnine“ pomenijo vse pravice intelektualne lastnine, vključno s patenti, uporabni modeli in spričevala o koristnosti, pravice industrijskega vzorca, avtorske pravice, poslovne skrivnosti, pravice do baz podatkov, pravice topografije polprevodniških izdelkov ter vse registracije, prijave, razdelitve, podaljšanja, ponovna preverjanja, obnovitve ali ponovne izdaje zgoraj navedenega, razen blagovnih znamk in trgovskih imen.

162. „Osnovne informacije“ pomenijo informacije, ki jih ima v lasti ali jih nadzoruje udeleženec projekta skupnega podjetja na dan začetka veljavnosti ustreznega sporazuma o projektu ali nad katerimi udeleženec projekta skupnega podjetja pridobi lastništvo ali nadzor zaradi dejavnosti zunaj okvira projekta.

163. „Osnovne pravice intelektualne lastnine“ pomenijo pravice intelektualne lastnine, ki jih ima v lasti ali jih nadzoruje udeleženec projekta na dan začetka veljavnosti ustrezne pogodbe o projektu ali nad katerimi se med trajanjem ustrezne pogodbe o projektu pridobi lastništvo ali nadzor zaradi dejavnosti zunaj okvira projekta.

164. „Osnovne“ pomeni osnovne informacije in osnovne pravice intelektualne lastnine.

165. „Primarne informacije“ pomenijo informacije, ki so posledica dejavnosti, izvedenih v okviru zadevnega projekta, kot je določeno v ustreznem sporazumu o projektu.

166. „Primarne pravice intelektualne lastnine“ pomenijo pravice intelektualne lastnine, ki so posledica dejavnosti, izvedenih v okviru zadevnega projekta, kot je določeno v ustreznem sporazumu o projektu.

167. „Primarne“ pomeni primarne informacije in primarne pravice intelektualne lastnine.

168. „Pravice do dostopa“ pomenijo neizključne licence in uporabniške pravice do primarnih ali osnovnih informacij, katerih pravice pa ne vključujejo pravice do izdaje podlicenc, razen če je to dogovorjeno v sporazumih o projektih.

169. „Potrebne“ pomeni “tehnično nujne” za izvajanje projekta in/ali v zvezi z uporabo primarnih informacij, v zvezi z uporabo pravic intelektualne lastnine pa pomeni, da bodo navedene pravice intelektualne lastnine kršene, če pravice dostopa ne bodo dodeljene.

170. „Uporaba“ pomeni razvijanje, ustvarjanje in trženje izdelka ali postopka oziroma ustvarjanje in zagotavljanje storitve, kot je nadalje opredeljeno v veljavnem sporazumu o projektu.

171. „Razširjanje“ pomeni razkritje primarnih informacij s kakršnim koli sredstvom, razen s postopki za zaščito informacij, vključno z objavo primarnih informacij v katerem koli mediju.

172. „Sporazum o projektu“ pomeni sporazum med udeleženci projekta, ki določa vse pogoje ali del pogojev, ki veljajo med udeleženci v zvezi s posebnim projektom, kot je konzorcijska pogodba o projektu, ki jo mora sporazum vključevati brez omejitve pravic dostopa v skladu s tem členom.

173. „Pogoji prenosa“ pomenijo finančne pogoje, ki imajo manjšo težo od poštenih in razumnih pogojev, običajno strošek za razpoložljivost pravic do dostopa.

3. Brez poseganja v pravila o konkurenci v okviru projektov veljajo v zvezi z intelektualno lastnino naslednja načela:

3.1. Lastništvo

3.1.1. Skupno podjetje ima v lasti vsa opredmetena in neopredmetena sredstva, ki jih skupno podjetje za delovanje skupnega podjetja ENIAC ustvari z lastnimi sredstvi ali ki so nanjo prenesena, razen če ni drugače določeno.

3.1.2. Ne glede na zgornje določbe skupno podjetje ENIAC ne obdrži informacij ali pravic intelektualne lastnine, ki izhajajo iz projektov.

3.1.3. Vsak udeleženec v projektu ostane lastnik svojih osnovnih informacij. Udeleženci lahko osnovne informacije, potrebne za namene projektov skupnega podjetja ENIAC, opredelijo v pisnem sporazumu o projektu in lahko, kadar je to primerno, izločijo določene osnovne informacije.

3.1.4. Primarne informacije, ki izhajajo iz dela, opravljenega v projektih, so v lasti udeležencev, ki to delo opravljajo, v skladu z določbami iz sporazumov o dodelitvi sredstev in o projektih in v skladu z načeli, določenimi v tem členu.

3.2. Pravice dostopa

3.2.1. Udeleženci v istem projektu med sabo sklenejo sporazum o projektu, ki med drugim ureja pravice dostopa v skladu s tem členom. Udeleženci v projektu lahko opredelijo osnovne informacije, potrebne za namene projekta in se, kadar je primerno, dogovorijo o izključitvi posebnih osnovnih informacij.

3.2.2. Pravice dostopa do osnovnih informacij se dodelijo drugim udeležencem v istem projektu, če ti drugi udeleženci potrebujejo take osnovne informacije za opravljanje svojega dela v projektu in če lahko lastnik pravic te pravice tudi dodeli. Pravice dostopa se dodelijo pod pogoji prenosa, o katerih se dogovorijo zadevni udeleženci v projektu, razen če se vsi podpisniki sporazuma o projektu ne dogovorijo drugače.

3.2.3. Pravice dostopa do primarnih informacij se dodelijo drugim udeležencem v istem projektu, če potrebujejo ti take primarne informacije za opravljanje svojega dela v projektu. Take pravice do dostopa se dodelijo brezplačno, neizključno in neprenosljivo.

3.2.4. Udeleženci v istem projektu koristijo pravice dostopa do osnovnih informacij, če je to potrebno za uporabo njihovih lastnih primarnih informacij o navedenem projektu, če ima lastnik osnovnih informacij pravico do njihove dodelitve. Take pravice do dostopa se dodelijo neizključno po poštenih, razumnih in nediskriminatornih pogojih.

3.2.5. Udeleženci v istem projektu koristijo pravice dostopa do primarnih informacij, če jih potrebujejo za lastno uporabo. Take pravice do dostopa se dodelijo neprenosljivo in neizključno, bodisi brezplačno ali po poštenih, razumnih in nediskriminatornih pogojih.

3.2.6. Ob upoštevanju sporazuma vseh zadevnih lastnikov se pravice dostopa do primarnih informacij dodelijo tretjim strankam po poštenih in razumnih pogojih, ki jih je treba določiti, z namenom prizadevanja za nadaljnje raziskovalne dejavnosti.

3.3. Zaščita, uporaba in razširjanje

3.3.1. Če lahko primarne informacije prinašajo dobiček, njihov lastnik (i) poskrbi za njihovo ustrezno in učinkovito zaščito ob upoštevanju svojih legitimnih interesov, zlasti tržnih interesov, in interesov drugih udeležencev v zadevnem projektu, in (ii) jih uporablja ali zagotovi, da se uporabljajo.

3.3.2. Vsak udeleženec zagotovi, da se primarne informacije, ki jih ima v lasti, razširjajo brez nepotrebnega zavlačevanja.

3.3.3. Vse dejavnosti razširjanja so v skladu z zaščito pravic intelektualne lastnine, z obveznostmi v zvezi z zaupnostjo in legitimnim interesom lastnikov primarnih informacij.

3.3.4. O vsakršnem razširjanju primarnih, osnovnih ali zaupnih informacij v lasti drugih udeležencev v projektu ali podatkov oziroma informacij v zvezi s primarnimi, osnovnimi ali zaupnimi informacijami drugih udeležencev se ti drugi udeleženci predhodno obvestijo. V 45 dneh po uradnem obvestilu o razširjanju lahko kateri koli udeleženec pisno oporeka, če so zaradi takšnega razširjanja ogroženi njegovi legitimni interesi v zvezi s primarnimi in osnovnimi informacijami. V takšnih primerih se razširjanje ne opravi, razen če se ne sprejmejo ustrezni ukrepi za zaščito teh legitimnih interesov.

3.3.5. Vse objave, patentne prijave, ki jih vloži udeleženec ali so vložene v njegovem imenu, ali katero koli drugo razširjanje v zvezi s primarnimi informacijami vključujejo izjavo, da so bile zadevne primarne informacije ustvarjene s finančno podporo skupnega podjetja ENIAC. Vse dejavnosti razširjanja so v skladu z zaščito pravic intelektualne lastnine, z obveznostmi v zvezi z zaupnostjo in legitimnim interesom lastnikov primarnih informacij.

3.4. Prenos

3.4.1. Če udeleženec prenese lastništvo nad primarnimi informacijami, prenese svoje obveznosti v zvezi s takšnimi informacijami na prevzemnika, vključno z obveznostjo v zvezi s prenosom navedenih obveznosti na katerega koli prihodnjega prevzemnika. Te obveznosti vključujejo obveznosti, povezane z dodeljevanjem pravic dostopa ter razširjanjem in uporabo.

3.4.2. Zaradi svojih obveznosti v zvezi z zaupnostjo udeleženec v projektu takrat, ko se od njega zahteva prenos njegovih obveznosti, da bi zagotovil pravice dostopa, ostale udeležence o predvidenem prenosu[27] obvesti vsaj 45 dni prej in zagotovi zadostne informacije o predvidenem lastniku primarnih informacij, da drugim udeležencem omogoči uveljavitev njihovih pravic dostopa. Po prejemu obvestila lahko vsak udeleženec v 30 dneh ali v drugačnem, pisno dogovorjenem roku, nasprotuje vsakemu predvidenemu prenosu lastništva, če meni, da bi ta škodil njegovim pravicam dostopa. Kadar kateri koli drugi udeleženec dokaže, da bi prenos škodil njegovim pravicam dostopa, se nameravani prenos ne izvede, dokler zadevni udeleženci ne sklenejo dogovora.

Člen 24 – Sporazum z državo gostiteljico

Skupno podjetje ENIAC in država gostiteljica skleneta sporazum o gostovanju.

Člen 25 – Veljavna zakonodaja

Za vsako zadevo, ki ni zajeta v tem statutu ali ki je ne zajemajo drugi akti zakonodaje Skupnosti, se uporablja zakonodaja države, v kateri je sedež skupnega podjetja ENIAC.

ZAKONODAJNI FINANČNI IZKAZ

1. NASLOV PREDLOGA:

Uredba Sveta o ustanovitvi skupnega podjetja ENIAC.

2. OKVIR ABM/ABB

Zadevno(-a) področje(-a) politike in povezana(-e) dejavnost(-i):

Raziskave in tehnološki razvoj: Sedmi okvirni program

3. PRORAČUNSKE VRSTICE

3.1. Proračunske vrstice z navedbo imena postavke, vključno z razdelki: 09 04 01 30 „Dejavnosti raziskav in razvoja skupne tehnološke pobude ENIAC“ 09 04 01 40 „Odhodki za podporo skupni tehnološki pobudi ENIAC“

3.2. Trajanje ukrepa in finančnega vpliva: Pričakuje se, da bo skupno podjetje ENIAC ustanovljeno z uredbo Sveta jeseni 2007 za začetno obdobje do 31. decembra 2017.

3.3. Značilnosti proračuna:

Proračunska vrstica | Vrsta odhodkov | Novo | Prispevek EEPDČ | Prispevki držav prosilk | Razdelek v finančni perspektivi |

09.040130 | neobvezni | dif. | DA | DA | DA | št. [1A] |

09.040140 | neobvezni | nedif. | DA | DA | DA | št. [1A] |

4. POVZETEK SREDSTEV

4.1. Finančna sredstva

4.1.1. Povzetek odobritev za prevzem obveznosti (OPO) in odobritev plačil (OP)

v mio EUR (na tri decimalna mesta natančno)

Vrsta odhodkov | Oddelek | Leto 2007 | Leto 2008 | Leto 2009 | Leto 2010 | Leto 2011 | Leto 2012 in pozneje | Skupaj |

Odhodki iz poslovanja[28] |

Odobritve za prevzem obveznosti (OPO) | 8.1 | a | 0 | 41,5 | 55 | 68,5 | 85 | 190 | 440 |

Odobritve plačil (OP)[29] | b | 0 | 13,85 | 32,2 | 55 | 73,65 | 265,3 | 440 |

Upravni odhodki[30], ki jih referenčni znesek krije[31] |

Tehnična in upravna pomoč (NS) | 8.2.4 | c | 0 | 1,5 | 2 | 1,5 | 2 | 3 | 10 |

REFERENČNI ZNESEK SKUPAJ[32] |

Odobritve za prevzem obveznosti | a + c | 0 | 43 | 57 | 70 | 87 | 193 | 450 |

Odobritve plačil | b + c | 0 | 15,35 | 34,2 | 56,5 | 75,65 | 268,3 | 450 |

Upravni odhodki, ki jih referenčni znesek ne krije[33] |

Človeški viri in z njimi povezani odhodki (NS) | 8.2.5 | d | 0,088 | 0,351 | 0,351 | 0,351 | 0,351 | 2,106 | 3,598 |

Upravni stroški, ki jih referenčni znesek ne krije, razen stroškov za človeške vire in z njimi povezanih stroškov (NS) | 8.2.6 | e | 0,005 | 0,017 | 0,017 | 0,037 | 0,037 | 0,222 | 0,335 |

Predvideni stroški financiranja ukrepa skupaj

OPO, vključno s stroški za človeške vire, SKUPAJ | a + c + d + e | 0,093 | 43,368 | 57,368 | 70,388 | 87,388 | 195,328 | 453,933 |

OP, vključno s stroški za človeške vire, SKUPAJ | b + c + d + e | 0,093 | 15,718 | 34,568 | 56,888 | 76,038 | 270,628 | 453,933 |

Podrobnosti o sofinanciranju

AENEAS (združenje, ki zastopa industrijske in druge akterje na področju raziskav in razvoja) bo za tekoče stroške[34] (ne za raziskave in razvoj) skupnega podjetja prispevala do 20 milijonov EUR ali 1 % vseh stroškov za raziskave in razvoj, glede na to, kateri znesek je višji, vendar ne več kot 30 milijonov EUR. V spodnji tabeli se šteje, da bodo celotni stroški znašali 3 milijarde EUR. Prispevek Skupnosti za stroške poslovanja bo znašal do 10 milijonov EUR (glej 8.2.4).

v mio EUR (na tri decimalna mesta natančno)

Organ, ki sofinancira ukrep | Leto 2007 | Leto 2008 | Leto 2009 | Leto 2010 | Leto 2011 | Leto 2012 in pozneje | Skupaj |

AENEAS | f | 0,2 | 2 | 3 | 4,5 | 5 | 15,3 | 30 |

OPO, vključno s sofinanciranjem, SKUPAJ | a + c + d + e + f | 0,93 | 45,368 | 60,368 | 74,888 | 92,388 | 210,628 | 483,933 |

Poleg tega se bodo države članice skupnega podjetja na nacionalni ravni obvezale, da bodo vsako leto prispevale sredstva za projekte na področju raziskav in razvoja, ki jih bo začelo skupno podjetje; ta dodatna sredstva znašajo po ocenah najmanj 180 % odhodkov iz poslovanja v oddelku 4.1.1, tj. najmanj 792 milijonov EUR za obdobje trajanja skupnega podjetja.

Organizacije, ki sodelujejo pri projektih na področju raziskav in razvoja, izbranih z razpisi za zbiranje predlogov skupnega podjetja, bodo k tem projektom prispevale s stvarnimi prispevki; vrednost teh prispevkov bo ocenjena in pričakuje se, da bo znašala vsaj 1 232 milijonov EUR.

4.1.2. Skladnost s finančnim načrtovanjem

x Predlog je skladen s sedanjim finančnim načrtovanjem.

4.1.3. Finančni vpliv na prihodke

x Predlog nima finančnih posledic za prihodke.

4.2. EPDČ za človeške vire (vključno z uradniki, začasnim in zunanjim osebjem) – glej podrobnosti v oddelku 8.2.1.

Letne potrebe | Leto 2007 | Leto 2008 | Leto 2009 | Leto 2010 | Leto 2011 | Leto 2012 in pozneje (povprečje) |

Število potrebnih človeških virov SKUPAJ | 0,75 | 13 | 17 | 24 | 24 | 19,5 |

5. ZNAČILNOSTI IN CILJI

5.1. Potreba, ki jo je treba kratkoročno ali dolgoročno pokriti. Ustanovitev skupnega podjetja ENIAC kot javno-zasebnega partnerstva in prispevek Skupnosti k njegovim virom.

5.2. Dodana vrednost zaradi vključitve Skupnosti in skladnost predloga z drugimi finančnimi instrumenti ter možna sinergija Skupno podjetje ENIAC bo izvajalo integriran program na področju raziskav in razvoja z namenom, da doseže ključne tehnološke in industrijske